Konflik Sudan, keselamatan di pintu masuk Chad ditingkatkan

CHAD, 24 Mei- Kerajaan Chad meningkatkan keselamatan di sepanjang sempadannya ekoran peningkatan kemasukan pelarian Sudan.Menurut kenyataan kerajaan Chad, peningkatan itu dibuat di Koufroun, sebuah perkampungan timur Chad di sempadan bersama Sudan."Kerajaan Chad akan mencari jalan terbaik dalam memastikan keselamatan di sempadan Koufroun, memandangkan ia salah satu daripada 27 pintu masuk di sepanjang sempadan Sudan dan Chad untuk pelarian," katanya.Dalam pada itu, penduduk tempatan, Souleiman Issa berkata terdapat banyak pertempuran di sempadan itu."Orang ramai telah melarikan diri dan menyeberang Chad. Beberapa penyerang telah melepaskan roket ke arah mereka yang melarikan diri ke sempadan ini dan ia tidak meletup. Jika meletup tentunya membawa banyak kerosakan di negara kami," katanya kepada pemberita.Seorang lagi penduduk Koufroun, Mohammud Ibrahim berkata penduduk kampung tidak tenteram dengan kejadian itu."Kami sangat takut dengan kejadian ini, lebih-lebih lagi apabila senjata seperti roket dan bom dilepaskan," katanya.Sehingga kini, kira-kira 1 juta orang telah melarikan diri dari Sudan ke Chad akibat pertempuran yang berlaku antara tentera Sudan dan Pasukan Sokongan Pantas (RSF). - REUTERS


Pempengaruh bantu suntik ekonomi digital melalui bisnes dalam talian

FUZHOU, 23 Mei - Ekonomi digital mampu meningkatkan ekonomi masyarakat melalui penggunaan platform secara dalam talian, kata Pengasas Redspot Media, Max Lee.Lee berkata penggunaan digital tanpa had sempadan itu mampu membantu pempengaruh dalam memastikan pemasaran produk mereka sekali gus menjana pendapatan serta ekonomi perniagaan.Katanya, konsep perniagaan dalam talian lebih luas dan kompetitif dengan memiliki kepelbagaian jenis produk selain perniagaan digital menepati kualiti standard yang diperlukan.“Sebagai contoh pelanggan akan sentiasa menggunakan platform secara dalam talian untuk membeli sesuatu produk -- dan media sosial ini mampu memberikan kredibiliti kepada pembeli."Sebagai contoh produk Malaysia yang tiada jenama dipromosi oleh pempengaruh, ini sekali gus dapat memberi keyakinan kepada pelanggan untuk membeli produk tersebut seterusnya dapat dipasarkan ke peringkat global,” katanya ketika bercakap dalam sesi Persidangan Pempengaruh Dalam Talian China-ASEAN ke-2 di sini hari ini.Beliau memberi contoh ekonomi digital antara ASEAN dan China bukan sahaja dalam segi import barangan tetapi turut di eksport untuk pasaran ke negara China."Dengan kemajuan teknologi internet, ekonomi digital akan menunjukkan peningkatan lebih tinggi pada masa akan datang di antara kedua-dua pihak," katanya lagi.

Persidangan Pempengaruh Dalam Talian ASEAN-China ke-2 berlangsung bermula Jumaat lalu hingga 28 Mei ini. Persidangan itu dihadiri oleh Diplomat ASEAN di China, wakil media tempatan dan antarabangsa termasuk Radio Televisyen Malaysia (RTM) serta pempengaruh dalam talian dari China dan negara ASEAN.Persidangan memfokuskan kepada ekonomi digital, budaya dan pelancongan selain menyasarkan untuk berkongsi pencapaian kerjasama antara China-ASEAN demi pembanguna masa hadapan.Persidangan kali ini merupakan anjuran bersama Persatuan Diplomasi Awam China, Pusat ASEAN-China, Global Times Online, Bahagian Perdagangan Wilayah Fujian, Pejabat Hal Ehwal Luar Kerajaan Tempatan Fujian dan Fuzhou Gucuo Co. Ltd.


Taufan Mawar dijangka badai Guam

AMERIKA SYARIKAT, 24 Mei- Taufan Mawar yang membawa angin kuat dijangka membadai wilayah Guam, Amerika Syarikat (AS).Ia membawa angin berkelajuan 225 kilometer sejam, menjadikannya taufan kategori empat berbahaya.Perkhidmatan Cuaca Kebangsaan (NWS) berkata taufan tersebut berada 45 batu (70 kilometer) tenggara Guam pada Rabu."Trek semasa Taufan Mawar menunjukkan ia bakal melintasi Guam dan boleh mengancam nyawa."Keadaan cuaca di Guam semakin teruk dengan amaran banjir, hujan lebat dan angin kuat telah dikeluarkan."Kerosakan besar boleh berlaku terhadap bangunan dan kediaman."Kami menjangkakan taufan akan melanda Guam dalam beberapa jam akan datang," katanya menerusi kenyataan.Sementara itu, Presiden AS, Joe Biden mengisytiharkan keadaan darurat di pulau yang mempunyai 170,000 orang itu.Biden turut mengeluarkan arahan pemindahan dan telah membuka tempat perlindungan sementara. - AFP


Tragedi kapal karam, 14 mayat ditemukan

SRI LANKA, 24 Mei- Tentera laut Sri Lanka telah menemukan 14 mayat di dalam sebuah kapal nelayan China yang karam di tengah Lautan Hindi pada 16 Mei lalu.Menurut kenyataan Tentera laut Sri Lanka, penyelam telah menemukan dua mayat dan mengesan 12 lagi mayat pada Selasa."Lokasi 12 mayat di dalam kapal itu dipetakan dan diserahkan kepada pihak berkuasa China. "Penemuan itu berlaku sehari selepas siasatan awal kerajaan China berkata tiada mangsa terselamat dalam insiden itu."Beberapa negara menyertai operasi mencari dan menyelamat (SAR) termasuk Australia, India, Sri Lanka, Indonesia dan Maldives."Bangkai kapal itu dikesan hanyut menuju ke arah timur laut," katanya.Terdahulu, Kapal Lu Peng Yuan Yu 028 terbalik dan menyebabkan 39 anak kapal terkorban membabitkan 17 warga China, 17 warga Indonesia dan lima warga China.Kapal itu dilaporkan karam 5,000 kilometer (3,100 batu) ke barat Perth, Australia.Kapal nelayan milik Penglai Jinglu Fishery Co Ltd itu berpangkalan di Shandong, China.Syarikat berkenaan menjalankan operasi memancing sotong dan tuna di perairan antarabangsa, termasuk Lautan Hindi dan laut sekitar Amerika Latin.Setakat ini, syarikat tersebut belum lagi mengeluarkan sebarang kenyataan berhubung tragedi itu. - AFP


'Travelogue of China' program pertukaran media pupuk persefahaman budaya China

QINGDAO, 23 Mei – Seramai 30 wartawan termasuk wartawan Radio Televisyen Malaysia (RTM) yang terdiri daripada 18 buah negara dibawa ke bandar Qingdao di Wilayah Shandong bagi merasai sendiri pengalaman pertukaran budaya dalam 'Travelogue of China'.Pertukaran itu sebagai usaha memaparkan imej budaya China dengan lebih jelas selari perkembangan pemodenan wilayah itu.Selain itu, wakil media turut dibawa melihat sejarah dan merasai sendiri kepelbagaian budaya China menerusi pameran warisan budaya negara itu serta kerjasama ekonomi yang telah dijalinkan dengan negara luar.Peserta turut didedahkan dengan lebih dekat untuk menyaksikan sendiri pembangunan teknologi moden dan berkualiti tinggi yang telah dibangunkan di setiap bandar. “Program seumpama ini dapat menjadi jambatan penghubung antara China dan dunia dengan lebih luas lagi selain mengukuhkan lagi hubungan China dan antarabangsa,” kata Ahli Jawatankuasa Perbandaran Qingdao, Zhang Xinzhu dalam ucapannya.Menurut Presiden Persatuan Diplomasi Awam China, Wu Hailong, melalui aktiviti yang dianjurkan, wartawan luar dapat mengetahui gambaran sebenar keadaan di China.Ia sekali gus dapat memberi pandangan yang positif dari apa yang dilihat dan didengar menerusi laporan yang dikongsi melalui program pertukaran budaya antara media antarabangsa dan tempatan.Timbalan Pengarah Biro Komunikasi Siber, Jabatan Pentadbiran Alam Siber China, Chen Renze pula berkata wartawan berperanan penting untuk membina hubungan rapat antara rakyat dengan menyampaikan maklumat "Kita harap dengan aktiviti ini, wartawan dapat mempromosi persefahaman antara China dan dunia,” kata Renze.

Dalam pada itu, wakil wartawan antarabangsa yang ditemui RTM, berkongsi rasa kagumnya dengan usaha China dalam membangunkan negara ke arah lebih baik serta membina hubungan rapat dengan negara luar.“Tahun ini genap 72 tahun hubungan diplomatik antara Pakistan dan China. Kami sangat kagum dengan kemajuan yang telah dicapai Qingdao,” kata Saud Faisal yang merupakan Ketua Pegawai Digital, Pakistan Observer.Manakala, Timbalan Ketua Editor Narodnoe Slovo, Uzbekistan, Ruslan Kenjaev pula kagum dengan kemajuan di Wilayah Qingdao kerana memiliki tren berkelajuan tinggi yang dapat menjimatkan waktu perjalanan pengguna.Tren itu bukan sahaja memberi manfaat buat penduduk untuk menuju ke bandar lain antara wilayah malah menghubungkan perjalanan dari wilayah itu ke negara luar seperti Laos.Malah pemain industri turut menjadi pengeluar tren komersial berkelajuan tinggi terpantas di dunia dengan kelajuan 350 kilometer sejam.Antara pencapaian terbaik Qingdao ialah memiliki pusat perfileman dan televisyen antara terbesar di dunia dengan berkeluasan 3.76 kilometer persegi serta berteknologi terkini selain mempunyai jenama perkakas rumah ternama.Qingdao terletak di pantai timur China terletaknya lebuh raya lintasan laut kedua terpanjang di dunia dengan jarak lebih 41 kilometer (km).


South Carolina, negeri AS terbaharu larang gugur kandungan

(Penunjuk perasaan menonton video langsung prosiding Senat negeri sebelum badan itu meluluskan larangan pengguguran selepas enam minggu kehamilan di Statehouse pada 23 Mei 2023 / AFP)

WASHINGTON, 24 Mei- Senat South Carolina mengundi pada Selasa untuk mengharamkan pengguguran selepas enam minggu kehamilan, walaupun terdapat percubaan untuk menyekat rang undang-undang tersebut dilaksanakan.Rang undang-undang itu kini menuju kepada gabenor negeri dan dia dilaporkan berhasrat untuk menandatanganinya menjadi undang-undang. Ia akan menjadikan South Carolina sebagai negeri terbaharu yang mengharamkan pengguguran sejak Mahkamah Agung membatalkan hak persekutuan untuk prosedur itu tahun lepas.Pada usia kadnungan enam minggu, ramai wanita tidak tahu bahawa mereka sedang hamil. Walaupun begitu, banyak klinik yang menjalankan prosedur pengguguran mempunyai senarai menunggu selama berminggu-minggu.Ahli Republikan di senat negeri telah mencuba beberapa kali untuk meluluskan rang undang-undang itu, tetapi dihalang oleh lima penggubal undang-undang wanita, termasuk senator wanita Republikan yang mendesak sekatan pengguguran yang lebih ringan.Dua puluh empat negeri telah meluluskan atau cuba meluluskan sekatan ke atas pengguguran sejak kes Roe lawan Wade dibatalkan tahun lepas.Larangan enam minggu sebelumnya di South Carolina telah dibatalkan oleh Mahkamah Agung negeri.Dengan ketiadaan larangan tersebut, South Carolina yang konservatif, dikelilingi oleh beberapa negeri yang telah menyekat pengguguran, menjadi tempat perlindungan bagi wanita di selatan AS yang ingin menggugurkan kandungan sehingga menimbulkan kemarahan sesetengah ahli Republikan."South Carolina telah menjadi ibu kota pengguguran," kata senator negeri Shane Massey.-AFP

(Senator Margie Bright Matthews bercakap semasa perbahasan mengenai langkah untuk mengharamkan pengguguran selepas enam minggu kehamilan di Statehouse pada 23 Mei 2023 di Columbia, South Carolina / AFP)


Telefon dirampas punca murid mulakan kebakaran akibatkan 19 maut

GEORGETOWN, 24 Mei- Kebakaran asrama sekolah hujung minggu yang mengorbankan 19 murid sekolah di tengah Guyana dilaporkan dimulakan oleh seorang murid yang tidak berpuas hati apabila telefon bimbitnya dirampas.Laporan polis rasmi mengesahkan bahawa seorang pelajar perempuan disyaki telah memulakan kebakaran tersebut kerana kerana telefon bimbitnya telah dirampas pihak sekolah.Menurut seorang pegawai, murid itu mengaku memulakan kebakaran dan kini berada bawah kawalan polis di hospital daerah di bandar Mahdia.Polis sedang mendapatkan nasihat sama ada akan mendakwanya, kata pegawai itu.Kebakaran pada Ahad memusnahkan sebuah bangunan yang menempatkan gadis berusia 11 hingga 17 tahun.Selain 19 yang maut, kira-kira 20 lagi pelajar dibawa ke hospital di mana dua daripada mereka masih dalam keadaan kritikal."Mereka (kakitangan) telah mengambil telefon daripada gadis itu dan gadis itu mengugut pada malam yang sama bahawa dia akan membakar bangunan itu dan semua orang mendengarnya," kata pegawai itu.Pegawai kerajaan itu berkata beberapa minit kemudian gadis itu pergi ke kawasan bilik mandi dan menyembur racun serangga pada langsir sebelum menyalakan mancis.Pegawai itu berkata beberapa murid telah menceritakan versi peristiwa yang sama.Walaupun terdapat usaha oleh pelajar lain untuk memadamkan kebakaran, pegawai itu berkata api merebak dengan cepat, menyambar siling kayu dan akhirnya memusnahkan seluruh bangunan.“Menurut pelajar perempuan itu, mereka sedang tidur dan dikejutkan dengan jeritan,” kata laporan polis itu.“Setelah diperiksa, mereka melihat api dan asap di kawasan bilik air, yang dengan cepat merebak di dalam bangunan menyebabkan beberapa pelajar melecur di badan dan terhidu asap, manakala beberapa orang berjaya melarikan diri."Sementara murid yang maut, dikurung pada malam itu dan seorang murid memberitahu polis bahawa dalam keadaan panik dia tidak menemui kunci pintu depan. Bangunan itu berjeriji pada tingkap menghalang murid daripada melarikan diri melaluinya.Laporan polis berkata terdapat 57 murid di asrama itu, iaitu "bangunan konkrit satu rata berukuran kira-kira 100 kaki kali 40 kaki, dengan beberapa tingkap, semuanya berjeriji, termasuk pintu."-AFP


Presiden Iran tiba di Bogor, perkukuh kerjasama ekonomi

BOGOR, 23 Mei- Presiden Iran, Ebrahim Raisi tiba di Bogor bagi lawatan dua hari ke negara itu bermula hari ini. Ia bagi mengukuh hubungan ekonomi antara dua negara yang memiliki majoriti Islam terbesar di dunia itu. Dalam satu kenyataan Kementerian Luar Indonesia, kehadiran Raisi atas jemputan Presiden Indonesia, Joko Widodo yang berhasrat mempercepatkan pemulihan eksportnya pasca COVID-19. Ia juga dijangka bakal mengeratkan hubungan dua hala dalam hal ehwal antarabangsa selepas keduanya memuktamadkan rundingan Perjanjian Perdagangan Keutamaan Indonesia-Iran bulan ini.Perdagangan antara Indonesia dan Iran berjumlah kini berjumlah AS$54.1 juta dolar antara Januari dan Mac, manakala nilai perdagangan dua hala tahun lepas meningkat lebih 23 peratus kepada AS$257.2 juta dolar.Iran adalah rakan dagang asing buat Indonesia namun dilihat peluang baharu untuk meluaskan pasaran dan peluang eksport sehingga ke Timur Tengah.


Virgin Orbit 'tutup kedai'

NEW YORK, 24 Mei- Virgin Orbit, syarikat pelancaran satelit yang diasaskan oleh jutawan Britain Richard Branson, mengumumkan bakal menghentikan operasinya secara kekal, hanya beberapa bulan selepas kegagalan misi besar, pada awal tahun.Firma yang berpangkalan di California itu, yang telah memfailkan perlindungan kebankrapan Chapter 11 di Amerika Syarikat pada awal April, melelong aset utamanya, dan memperoleh lebih daripada AS$36 juta.Itu hampir satu peratus daripada nilai sementara yang dicapai pada akhir 2021 di Wall Street, apabila ia dianggarkan bernilai kira-kira AS$3.5 bilion.Dalam satu kenyataan, Virgin Orbit mengucapkan terima kasih kepada semua pekerjanya dan pihak berkepentingan."Sepanjang sejarahnya, Virgin Orbit telah berada di barisan hadapan dalam inovasi dan telah membuat sumbangan besar kepada bidang pelancaran roket komersial," kata syarikat itu.Virgin Orbit telah dibangunkan pada 2017 setelah berpisah daripada Virgin Galactic, syarikat pelancongan angkasa lepas Branson.Matlamatnya adalah untuk menyediakan perkhidmatan pelancaran angkasa lepas yang pantas dan boleh disesuaikan untuk pasaran satelit kecil yang semakin berkembang, dengan melancarkan roket mini dari pesawat Boeing 747-400 yang diubah suai.Syarikat itu mengalami kerugian awal tahun ini apabila percubaan untuk melancarkan roket pertama ke angkasa lepas dari Britain berakhir dengan kegagalan.-AFP


Kerjasama Ukraine-Arab Saudi, diharap capai misi keamanan

JEDDAH, 23 Mei- Ukraine berharap Arab Saudi dapat memainkan peranan menerusi satu kerjasama bagi membawa keamanan kepada negara itu.Presidennya, Volodymyr Zelensky menerusi catatan media sosial memaklumkan perkara itu dizahirkan menerusi pertemuannya bersama Putera Mahkota Saudi, Mohammed Salman dalam sidang kemuncak Liga Arab.Kedua-dua negara turut membincangkan Formula Keamanan Ukraine, selain berterima kasih kepada Saudi atas peranannya dalam membebaskan tahanan.Tahun lalu, menerusi rampasan kuasa diplomatik, Putera Mahkota Mohammed memperoleh pembebasan 10 warga asing, termasuk lima warga Britain dan dua warga Amerika, yang ditawan Rusia di Ukraine.Kebenaran pembebasan berikutan hubungan rapat Saudi dan Rusia.Zelensky menerusi ucapannya dalam persidangan tersebut berkata beberapa negara bersikap 'membutakan mata' terhadap penaklukan haram Rusia terhadap tanah Ukraine sehingga memenjarakan 15 warga negaranya.- REUTERS


Banjir di Itali, ribuan penduduk terpaksa berpindah

EMILIA ROMAGNA, 23 Mei- Air banjir menenggelamkan tanah rendah Emilia Romagna, wilayah utara-tengah negara itu.Situasi itu menyebabkan pihak penyelamatan terpaksa meredah air banjir setinggi paras pinggang bagi menghulurkan bantuan kepada mangsa terkandas di rumah.Bandar Conselice, bersebelah dengan terusan yang terletak di salah satu titik terendah di rantau tersebut.Penduduk tempatan, Jose Antonio Tonini berkata beberapa jalan ditenggelami air selain paras air kini mencecah lutut."Semuanya musnah dan saya kehilangan segalanya. Tiada apa yang tinggal. Saya perlu berkemas dan menyewa rumah lain kerana ia tidak boleh didiami lagi," kata Antonio kepada AFP.Bukan sahaja terdedah dengan risiko air banjir dan kekurangan bekalan elektrik, malah orang ramai mula mencuri harta benda sejak bencana itu melanda.Lebih 36,000 orang terpaksa berpindah dari tempat tinggal selepas kemusnahan teruk selain mengorbankan 14 nyawa.- AFP


Belgorod terus dibedil, sasaran serangan dron

MOSCOW, 23 Mei- Wilayah sempadan Rusia, Belgorod terus ditekan pada hari kedua dengan serangan dron susulan serbuan rentas sempadan oleh pejuang dari Ukraine.Belgorod yang bersempadan dengan Ukraine, telah dibedil berulang-kali dan mengakibatkan puluhan nyawa terkorban sejak Moscow melancarkan serangan pada tahun lalu.Menurut Gabenor Belgorod, Vyacheslav Gladkov, rumah, harta benda dan bangunan kerajaan menjadi sasaran serangan kali ini.Tiada kematian dilaporkan menerusi serangan terbaharu itu.Isnin lalu, tentera Rusia memaklumkan pihaknya memerangi kumpulan penyerang itu dan memperkenalkan rejim anti-keganasan di Belgorod, buat kali pertama sejak Moscow memulakan kempen di Ukraine pada Februari 2022.Jelas Gladkov, kementerian pertahanan dan penguatkuasaan undang-undang akan terus membersihkan kawasan itu. Sebelum ini, lapan orang telah cedera dan pihak berkuasa sedang membantu orang ramai meninggalkan tempat kejadian.- AFP


Empat kanak-kanak maut bumbung runtuh di Thailand

BANGKOK, 23 Mei - Tujuh individu, termasuk empat kanak-kanak maut selepas bumbung di sebuah padang sukan sekolah runtuh dalam kejadian ribut di Thailand, semalam.Ketika kejadian, kanak-kanak berusia antara enam dan 13 tahun itu sedang bermain di kawasan dewan terbuka di sebuah sekolah di wilayah Phichit sambil disaksikan beberapa individu lain.Media tempatan melaporkan, ribut yang melanda melanda kawasan itu sekitar pukul 6.30 petang waktu tempatan telah membawa bersama hujan lebat beserta angin kencang telah menyebabkan bumbung dewan itu tiba-tiba runtuh.Mangsa berusia enam tahun telah dibawa ke hospital, sebelum disahkan meninggal dunia akibat kecederaan serius yang dialami.

Selain kanak-kanak, dua ibu bapa dan seorang pekerja pembersihan turut maut dalam tragedi berkenaan, manakala 18 lagi mengalami kecederaan.Ketika ini, individu yang cedera masih ditempatkan di hospital dan kesemua mereka tidak mengalami kecederaan yang serius.Satu video yang dikongsikan di laman Facebook pejabat perhubungan awam tempatan menunjukkan besi berselerakan di kawasan itu.Menurut polis, ribut itu turut merosakkan beberapa kediaman di daerah Sam Ngam."Semua rumah rosak akibat dipukul ribut, namun arena ini musnah sepenuhnya," kata Datuk Bandar, Kannika Intarakul, kepada ThaiPBS.Kejadian itu berlaku ketika Thailand memasuki musim tengkujuh dengan hujan lebat diramalkan berlaku di seluruh negara untuk beberapa hari akan datang.Baru-baru ini, negara jirannya, Myanmar turut dilanda Siklon Mocha, dengan Rakhine paling teruk terjejas dengan taufan yang meragut 145 nyawa.-AFP


Parti pembakang, Gusmao menang pilihan raya Timor Leste

(Bekas pemimpin Timor Timur Xanana Gusmao memberi isyarat selepas mengundi semasa pilihan raya umum di Dili, pada 21 Mei 2023/AFP)

DILI, 23 Mei- Parti wira kemerdekaan Timor Leste, Xanana Gusmao memenangi pilihan raya parlimen tetapi kekurangan majoriti.Menurut Suruhanjaya Pilihan Raya, parti pembangkang utama pimpinannya Kongres Kebangsaan untuk Pembinaan Semula Timor (CNRT) mendahului dengan 41.6% undi.Manakala pesaing utamanya Fretilin yang menerajui kerajaan terdahulu mendapat 25.7%.Keputusan pilihan raya Ahad lepas membuka jalan kepada Gusmao, 76, yang juga presiden pertama Timor Leste untuk kembali berkuasa jika beliau dapat membentuk gabungan.Sekiranya tiada pihak memperoleh majoriti, perlembagaan memberi peluang kepada parti yang mempunyai undi terbanyak untuk membentuk gabungan.Rakyat Timor Leste yang mengundi untuk 65 kerusi parlimen, berharap dapat menamatkan kebuntuan bertahun-tahun di negara termuda Asia itu.CNRT menang 31 kerusi tdan perlu bekerjasama dengan satu atau lebih daripada 16 parti lain untuk mendirikan kerajaan. -AFP

(Xanana Gusmao (tengah) menghadiri perhimpunan parti Kongres Nasional untuk Pembinaan Semula Timor (CNRT) di Dili/AFP)


Tentera Israel bunuh tiga pejuang Palestin di Tebing Barat

BAITULMAQDIS, 22 Mei-Tiga rakyat Palestin terkorban dalam serbuan dilakukan tentera Israel di Tebing Barat awal pagi Isnin.Kementerian Kesihatan Palestin dalam kenyataannya mengenal pasti tiga lelaki yang terbunuh di kem pelarian sebagai Balata di Nablus sebagai Muhammad Abu Zaytoun (32), Fathi Abu Rizk (30) dan Abdullah Abu Hamdan (24).Tentera Israel bagaimanapun tidak mengeluarkan sebarang kenyataan.Briged Syuhada Al-Aqsa, sayap bersenjata parti Fatah pimpinan Presiden Palestiin Mahmoud Abbas, berkata dalam satu kenyataan bahawa ketiga-tiga mangsa adalah antara "pejuang" kumpulan itu.Insiden terbaharu berlaku lebih seminggu selepas gencatan senjata Gaza berikutan konflik rentas sempadan lima hari antara Israel dan kumpulan Jihad Islam.Sejak awal tahun ini, sekurang-kurangnya 153 rakyat Palestin dan 20 warga Israel terbunuh dalam keganasan yang dikaitkan dengan konflik Israel-Palestin.Sementara itu, Washington menyuarakan kebimbangan berhubung lawatan provokasi Menteri Keselamatan Negara Haram Israel, Itamar Ben-Gvir ke perkarangan Masjid Al-Aqsa di Baitulmaqdis pada Ahad.Menurut Jurucakap Jabatan Negara Amerika Syarikat, Matthew Miller, tapak suci itu tidak seharusnya digunakan untuk tujuan politik.Lawatan Itamar Ben-Gvir menyusul tiga hari selepas beliau dan puluhan ribu warga Israel berhaluan kanan menyertai perarakan bendera Yahudi di Kota Lama Baitulmaqdis Timur.

Perarakan itu dibantah penduduk Palestin yang mengadakan protes di Gaza.-AFP

(Itamar Ben-Gvir dilihat di perkarangan Masjid Al-Aqsa/FOTO Reuters)


India dilanda cuaca panas melampau

NEW DELHI, 23 Mei - Beberapa kawasan di barat laut dan tenggara India bersiap sedia menghadapi cuaca panas melampau.Amaran cuaca teruk dikeluarkan di New Delhi, ketika suhu ekstrem sedang melanda beberapa kawasan di negara itu.Jabatan Meteorologi India mengeluarkan amaran gelombang haba bagi tujuh kawasan di selatan dan bahagian tengah India minggu lalu dan memperluaskannya kepada ibu kota dan beberapa lagi kawasan di utara.

Ini turut memberi amaran bahawa cuaca panas luar biasa akan berterusan selama beberapa hari akan datang.Ketika suhu mencecah 45 darjah Celcius di wilayah utara Uttar Pradesh, beberapa bahagian lain terputus bekalan elektrik selama lebih 12 jam.Suhu pada sebelah malam juga meningkat, menyebabkan permintaan bagi bekalan elektrik meningkat untuk menghidupkan alat hawa dingin dan kipas. Cuaca yang terlampau panas itu menyebabkan 13 orang meninggal dunia bulan lalu di Mumbai, sekali gus mendorong beberapa kawasan menutup semua sekolah selama seminggu.-AFP


Meta didenda 1.2 bilion euro langgar undang-undang data EU

PARIS, 23 Mei - Pihak berkuasa perlindungan data peribadi di Ireland semalam memecahkan rekod bagi denda individu apabila menuntut 1.2 bilion euro daripada Meta kerana memindahkan data peribadi antara Eropah dan Amerika Syarikat (AS).Kesatuan Eropah (EU), yang meluluskan peraturan data peribadi secara besar-besaran lima tahun lalu sudah mengenakan denda berbilion dolar tetapi tindakan terhadap Meta adalah yang terbesar membabitkan satu entiti.Suruhanjaya Perlindungan Data Ireland (DPC) yang bertindak bagi pihak EU memaklumkan mereka dipertanggungjawabkan oleh Lembaga Perlindungan Data Eropah (EDPB) untuk mengutip denda pentadbiran itu.DPC melancarkan siasatan terhadap isu pemindahan data peribadi itu sejak tahun 2020.

"Laporan siasatan mendapati Meta yang mempunyai ibu pejabat di Dublin gagal mengendalikan risiko hak asas dan kebebasan subjek data yang dikenal pasti menerusi keputusan dibuat Mahkamah Keadilan EU (ECJ)," katanya.Sementara itu, Presiden Hal Ehwal Global Meta, Nick Clegg dan Ketua Pegawai Undang-undang, Jennifer Newstead, menerusi kenyataan di blog memberitahu mereka akan mengemukakan rayuan terhadap keputusan itu.Difahamkan, ia adalah denda ketiga dikenakan ke atas Meta di EU pada 2023, di mana sebelum ini, pengawal selia EU pernah mendenda Meta sebanyak ratusan juta euro atas pelanggaran data perkhidmatan Instagram, WhatsApp dan Facebook.Antara pelanggaran peraturan oleh Meta termasuk pembocoran besar-besaran sekitar 533 juta nombor telefon dan e-mel, salah guna data kanak-kanak serta berulang kali gagal memberi alasan sah di sisi undang-undang berhubung pengumpulan data syarikat itu.Meta bersama Google, Twitter dan LinkedIn mempunyai ibu pejabat di Ireland kerana negara itu giat menarik syarikat gergasi teknologi ini dengan menawarkan kadar cukai yang rendah.Pada 2021, Amazon didenda 746 juta euro di Luxembourg kerana melanggar Peraturan Perlindungan Data Am di blok berkenaan.Antara pelanggaran terbesar Peraturan Umum Perlindungan Data (GDPR) ialah syarikat media sosial Mark Zuckerberg, pemilik Facebook, Instagram dan WhatsApp, yang secara keseluruhan dikenakan denda sekitar 2 bilion euro.Google juga tidak terkecuali apabila terpaksa membayar denda 50 juta euro dikenakan badan penyelia Perancis kerana tidak telus berhubung peranti operasi mudah alih Android miliknya pada 2019.GDPR sendiri menjadi sasaran kecaman beberapa badan pemantau perlindungan data, susulan peningkatan kegiatan penggodam mencuri data peribadi jutaan individu.Beberapa kes turut dirujuk ECJ, termasuk isu sama ada penggodaman bermakna badan kawal selia gagal memenuhi syarat GDPR, namun mahkamah itu belum membuat sebarang keputusan mengenainya.-AFP


TikTok fail saman larangan aplikasi di Montana

SAN FRANCISCO, 23 Mei - TikTok memfailkan saman di Mahkamah Persekutuan Amerika Syarikat (AS) pada Isnin bagi menghalang Montana melaksanakan larangan menyeluruh terhadap penggunaan aplikasi perkongsian video itu.Menurut saman itu, TikTok mendakwa larangan yang pertama kali dibuat dan dijangka bermula pada 2024 itu melanggar hak kebebasan bersuara yang dilindungi secara Perlembagaan."Kami percaya tindakan undang-undang ini akan berjaya berdasarkan kes duluan dan fakta yang kukuh," kata jurucakap TikTok.Pada 17 Mei lalu, Gabenor Montana, Greg Gianforte menandatangani larangan itu dan meluluskannya sebagai undang-undang.Menerusi satu kenyataan di Twitter, Gianforte memaklumkan kelulusan larangan itu dibuat bagi 'melindungi data peribadi rakyat Montana daripada Parti Komunis China'.

Bagaimanapun, TikTok menegaskan langkah luar biasa yang diluluskan di Montana itu hanya berasaskan spekulasi yang tidak berasas.Minggu lalu, lima pengguna TikTok turut mengemukakan saman bagi menggesa Mahkamah Persekutuan AS membatalkan larangan terhadap aplikasi itu di Montana atas alasan ia melanggar hak kebebasan bersuara milik mereka.Selain itu, mereka mendakwa Montana cuba menggunakan kuasa keselamatan nasional yang hanya dimiliki pada peringkat kerajaan Persekutuan, dan proses itu melanggar kebebasan bersuara.Saman TikTok pula menggesa mahkamah persekutuan AS untuk mengisytiharkan larangan Montana terhadap aplikasi itu sebagai tidak berperlembagaan dan menghalang negeri itu daripada menguatkuasakannya.TikTok dimiliki firma China, ByteDance namun kebanyakan ahli politik AS menuduh syarikat itu dikawal kerajaan China dan aplikasi berkenaan pula digunakan sebagai alat pengintipan tetapi dinafikan syarikat berkenaan.Larangan di Montana itu akan berkuatkuasa pada 2024 tetapi boleh dielakkan jika TikTok dibeli oleh syarikat berpangkalan di AS sekali gus tidak lagi menjadi milik syarikat asing, seperti mana ditakrifkan di bawah undang-undang AS.TikTok turut menghadapi masalah sama dengan beberapa kerajaan Barat lain dan sudah diharamkan pada peranti milik kerajaan di AS, Kanada dan beberapa negara Eropah.-AFP


'King Maker' Sinan Ogan umum sokongan kepada Erdogan

ISTANBUL, 22 Mei-Sinan Ogan, bekas calon Perikatan ATA dalam pilihan raya presiden Turkiye, dijangka mengumumkan sokongannya kepada Presiden Recep Tayyip Erdogan dalam pusingan penentuan minggu depan.Pada pusingan pertama , Erdogan menerima 49.52 peratus undi, manakala Kilicdaroglu mendapat 44.88 peratus. Ogan di tempat ketiga dengan lebih 5 peratus undi, menjadikannya berperanan sebagai king maker atau penentu keputusan dalam pusingan kedua yang dijadual 28 Mei.Menurut satu sumber, Ogan dikatakan akan menunjukkan bahawa Kemal Kilicdaroglu, pencabar utama Erdogan, menyokong organisasi pengganas dan tidak layak menjadi Presiden Turkiye.Beliau juga dilaporkan akan membentangkan isu yang dibincangkannya bersama Erdogan. Kedua-duanya didakwa bersetuju untuk tidak mengubah empat artikel pertama perlembagaan, untuk mengekalkan identiti Turkiye dan memerangi semua jenis kumpulan pengganas serta menghantar pulang pencari suaka secara berperingkat mengikut satu rancangan. Kedua-dua pihak juga mencapai persefahaman bahawa perlu ada pembangunan ekonomi selaras dengan amalan antarabangsa dan lebih fleksibiliti dalam kadar faedah.-BERNAMA

(Bekas calon Presiden Turkiye, Sinan Ogan/FOTO AFP)


Pilihan raya Greece: Parti pemerintah menang besar

ATHENS, 22 Mei-Parti pemerintah Greece, New Democracy optimis memperolehi majoriti mudah pada pilihan raya kali ini.Ini sekali gus membolehkan parti tersebut mentadbir Greece secara sendirian.Keyakinan itu disuarakan Perdana Menteri, Kyriakos Mitsotakis ketika mengumumkan kemenangan besar parti konservatif pimpinannya dalam pilihan raya parlimen.Mitsotakis juga percaya parti itu dapat menarik undi baharu dalam pilihan raya pusingan kedua yang dijangka diadakan pada Julai.Selepas 82 peratus undi dikira, 'New Democracy' memenangi 40.8 peratus undi mengatasi 20.1 peratus undi yang diperoleh pencabar terdekat, parti 'Syriza' pimpinan bekas Perdana Menteri, Alexis Tsipras.Dalam pada itu, Pemimpin pembangkang Greece Alexis Tsipras ucap tahniah kepada Mitsotakis atas kemenangan parti New Democracy dalam pilihan raya parlimen pada Ahad.Menurut laporan Kementerian Dalam Negeri,Parti sayap kanan New Democracy mendahului parti berhaluan kiri Syriza yang diketuai Tsipras.Selepas lebih 90 peratus undi dikira, parti pemerintah memperoleh 40.81 peratus undi dengan memenangi 146 daripada 300 kerusi parlimen berbanding Syriza yang memperoleh 20.06 peratus undi dan 71 kerusi.-AFP

(Perdana Menteri, Kyriakos Mitsotakis berucap di luar ibu pejabat parti selepas pilihan raya umum di Athens, Greece/FOTO REUTERS)


Lapan orang cedera, serangan Rusia di wilayah Dnipropetrovsk

UKRAINE, 22 Mei- Sekurang-kurangnya lapan orang cedera dalam serangan udara Rusia di wilayah Dnipropetrovsk, di tenggara Ukraine, pada Isnin.Seorang lelaki cedera dalam serangan di bandar Dnipro dan tujuh di daerah Synelnykivskyi, menurut gabenor wilayah, Serhiy Lysak di Telegram.Menurutnya, serangan turut mengakibatkan puluhan bangunan, termasuk rumah persendirian, blok pangsapuri dan infrastruktur pentadbiran rosak atau musnah.Rusia telah memperhebatkan peluru berpandu dan serangan dronnya bulan ini selepas reda hampir dua bulan, dengan serangan balas Ukraine yang semakin hampir.Gelombang serangan itu datang beberapa kali seminggu, yang paling berat dalam peperangan.Menurut tentera udara Ukraine, serangan ke atas Dnipro menggunakan 16 jenis peluru berpandu berbeza dan 20 dron serangan Shahed-136/131.Pertahanan udara menjatuhkan 20 dron Rusia dan empat peluru berpandu jelajah, tambahnya.-REUTERS

(Seorang lelaki berdiri di bahagian balkoni sebuah pangsapuri yang rosak/Foto Reuters)


12 maut dalam rempuhan stadium El Salvador

SAN SALVADOR, 22 Mei- Sekurang-kurangnya 12 maut dan ratusan lagi cedera dalam insiden rempuhan di stadium bola sepak di El Salvador pada Sabtu.Menurut laporan awal , setakat ini mangsa yang maut membabitkan tujuh lelaki dan dua wanita.Susulan itu, perlawanan antara FC Alianza dan CD FAS dibatalkan dan anggota penyelamat bertungkus lumus menyelamatkan mangsa. Menurut media tempatan , Para penonton mengadu hanya dua pintu dibuka di stadium dan mereka yang berada di luar stadium tetap mahu masuk, menyebabkan berlaku rempuhan.Rempuhan itu menyebabkan kanak-kanak dan warga emas mengalami sesak nafas.Stadium berkenaan adalah salah satu stadium terbesar di Amerika Tengah dengan mempunyai kapasiti rasmi lebih daripada 44,000 penonton.Persekutuan Bola Sepak Salvador berkata mereka akan menyiasat segera insiden berkenaan.Presiden El Salvador, Nayib Bukele berkata, Polis Awam Negara dan Pejabat Peguam Negara akan menjalankan "penyiasatan menyeluruh" terhadap kejadian di stadium itu.-AFP


20 orang maut, asrama sekolah di Guyana terbakar

GEORGETOWN, GUYANA, 22 Mei- Sekurang-kurangnya 20 orang maut, manakala beberapa lagi cedera dalam kebakaran asrama di Sekolah Menengah Mahdia, di negara Amerika Selatan, di sini, pada Ahad.Presiden Guyana, Irfaan Ali menyifatkan kejadian yang berlaku sebagai satu bencana besar."Ini merupakan bencana besar...mengerikan dan menyakitkan," katanya menerusi satu kenyataan.Menurut Ali, arahan juga telah diberikan kepada dua buah hospital utama di ibu negara Georgetown supaya setiap kanak-kanak yang benar-benar memerlukan, diberi perhatian khusus.Sementara itu, Natasha Singh-Lewis, seorang ahli parlimen pembangkang, menggesa siasatan terhadap punca kebakaran dilakukan segera."Kita perlu memahami bagaimana kejadian ngeri itu berlaku dan mengambil semua langkah untuk mengelakkan tragedi sama daripada berulang," katanya.Dalam pada itu, pesawat persendirian dan tentera turut dihantar ke Mahdia, kira-kira 200 kilometer di selatan Georgetown, berikutan wilayah tersebut terjejas akibat hujan lebat.-AFP


China panggil duta Jepun atas tindakan di G7

BEIJING, 22 Mei- Naib Menteri Luar China Sun Weidong memanggil duta Jepun berhubung "isu berkaitan China" pada sidang kemuncak Kumpulan Tujuh (G7), menurut satu kenyataan kementerian yang dikeluarkan pada Ahad.Sun berkata Jepun bekerjasama dengan negara-negara lain pada sidang kemuncak G7, " untuk memburuk-burukkan dan menyerang China, campur tangan dalam hal ehwal dalaman China, melanggar prinsip asas undang-undang antarabangsa dan empat dokumen politik antara China dan Jepun," merujuk kepada Pernyataan Bersama China-Jepun 1972.Beliau berkata tindakan Jepun itu memudaratkan kedaulatan, keselamatan dan kepentingan pembangunan China, dan China "sangat tidak berpuas hati dan menentang keras" tindakan mereka."Jepun harus membetulkan pemahamannya tentang China, memahami autonomi strategik, mematuhi prinsip empat dokumen politik antara China dan Jepun, dan benar-benar menggalakkan pembangunan stabil serta hubungan dua hala dengan sikap yang membina," kata Sun.Kedutaan China di Britain sebelum ini meminta London berhenti memburuk-burukkan China bagi mengelakkan hubungan kedua-dua negara terjejas.- REUTERS


Gunung Berapi Popocatepetl keluarkan asap tebal, lahar

MEXICO CITY, 22 Mei- Pihak berkuasa Mexico mengeluarkan amaran merah terhadap Gunung Berapi Popocatepetl selepas ia mengeluarkan asap tebal dan lahar ke udara.Pusat Pencegahan Bencana Kebangsaan Mexico berkata gunung berapi itu mendatangkan risiko kepada sektor penerbangan dan penduduk setempat."Ia terletak di tengah Mexico dan dianggap salah satu gunung yang bahaya di dunia."Dua lapangan terbang Mexico City menghentikan sementara operasi akibat gunung berapi itu."Popocatepetl terletak di sempadan negeri-negeri tengah Morelos, Mexico dan Puebla," katanya menerusi kenyataan.Popocatepetl mempunyai ketinggian 5,426 meter (17,802 kaki) dan merupakan gunung kedua tertinggi di Mexico dan kelima tertinggi di Amerika Utara. Gunung berapi itu yang tidak mengalami letusan besar-besaran lebih 1,000 tahun, menjadi aktif semula bermula pada tahun 1994 sehingga kini - AFP


Barat Kanada diselubungi asap tebal

OTTAWA, 22 Mei- Amaran kesihatan dikeluarkan berikutan asap kebakaran menyelubungi barat Kanada serta beberapa bandar yang dilanda teruk pada Ahad.Kebakaran hutan di wilayah Alberta telah menyebabkan berpuluh ribu penduduk kehilangan tempat tinggal dan lebih 941,000 hektar hangus dalam beberapa minggu.Menurut Christie Tucker dari agensi Alberta Wildfire, "ramai penduduk Albertan tidak dapat melarikan daripada diselubungi asap. Ia agak tebal di banyak bahagian wilayah itu," katanya."Suhu lebih sejuk daripada yang sepatutnya berikutan asap tebal menghalang cahaya matahari."Kurang haba, Tucker menjelaskan, "bermakna bahawa kita telah melihat kurang pertumbuhan kebakaran." Hanya lima kebakaran baru dilaporkan sejak Jumaat.Tambahnya, anggota bomba tidak dapat menerbangkan pesawat dengan kerap bagi mendapatkan gambaran yang tepat tentang saiz dan bilangan kebakaran yang berlaku sejak beberapa hari lalu.Environment Canada mengeluarkan amaran tentang kualiti udara yang buruk yang menimbulkan "risiko yang sangat tinggi" kepada kesihatan di bandar Edmonton dan Calgary, di mana langit mempunyai warna oren dan bau asap berlarutan di udara.Penduduk digesa untuk menngurangkan aktiviti luar.Amaran kualiti udara turut dikeluarkan di beberapa negeri AS ketika kepulan asap tebal dari Alberta.- REUTERS

(Kebakaran hutan Stoddart Creek berhampiran Fort St. John, Kanada/REUTERS)


Gempa bumi landa utara pantai California

CALIFORNIA, 22 Mei- Gempa bumi berukuran 5.5 magnitud melanda pantai utara California pada Ahad, menurut Kajian Geologi A.S. (USGS).Bagaimanapun kejadian itu tidak menyebabkan kerosakan atau kecederaan yang dilaporkan.USGS berkata, gempa itu berlaku pada kedalaman 10km dan berlaku 108 km barat Petrolia, sebuah komuniti kira-kira 1,000 orang di luar bandar Humboldt County.Sebilangan kecil bandar lain di wilayah utara California juga melaporkan rasa gegaran kecil, menurut USGS.Gempa bumi merupakan perkara biasa di California. Gegaran maut terakhir di negara itu ialah gempa bumi berukuran 6.4 magnitud yang melanda California Utara hanya 5 kilometer di luar pesisir pada Disember, mencederakan sekurang-kurangnya lebih 10 penduduk dan membunuh dua penduduk.- REUTERS

(Pantai di utara Humboldt County, California/REUTERS)


Rempuhan stadium El Salvador: "Penyokong dakwa dapat tiket palsu" - Menteri

(Seorang pemain dan penyokong membantu mangsa rempuhan di Stadium Cuscatlandi San Salvador/AFP)

SAN SALVADOR, 22 Mei- Pihak berkuasa El Salvador menyalahkan pasaran gelap yang menjual tiket berlebihan sebagai punca berlakunya tragedi rempuhan berdarah di Stadium Cuscatlan yang meragut 12 penyokong bola sepak pada Sabtu.Menteri Dalam Negeri, Juan Carlos Bidegain berkata, siasatan awal mendapati, penyokong telah dikesan mendapat tiket palsu dan dibenarkan masuk hingga berlakunya rempuhan berkenaan yang turut mencederakan kira-kira 500 lagi."Kami percaya pihak yang harus dipertanggungjawabkan adalah pihak yang menjual tiket, yang menjual ia tanpa kawalan ketat."Penyokong ada menunjukkan mereka menerima tiket palsu dan dibenarkan masuk. Ada juga mendakwa terdapat penjualan berlebihan (tiket) di pasaran gelap," katanya dalam sidang media di sini.Tambah Bidegain, Presiden Nayib Bukele telah mengarahkan siasatan menyeluruh dijalankan supaya mereka yang bertanggungjawab harus dihukum dan siasatan perlu melibatkan semua pihak termasuk pasukan, pengurus, pihak stadium, liga dan persekutuan.Insiden berkenaan berlaku ketika para penyokong berpusu-pusu cuba memasuki Stadium Cuscatlan di sini untuk menonton perlawanan kejohanan tempatan antara pasukan Alianza dan FAS.Rempuhan itu terjadi selepas 10 minit perlawanan dan terpaksa ditangguhkan atas faktor keselamatan dengan pemain dilaporkan turut menyertai usaha menyelamat.Salah seorang mangsa yang terselamat, Sandra Guzman, 40, yang cedera di lutut kiri mengakui amat trauma dengan kejadian itu dan berkata, ia adalah "pertama dan terakhir" dia akan kembali ke stadium."Saya berada di pintu pagar stadium, orang ramai menolak saya masuk, saya tiada ruang langsung untuk berpatah balik. Sekumpulan besar orang kemudian menimpa saya. Saya tidak boleh bernafas, mereka mencekik saya."Saya pengsan, dan apabila saya bangun saya berada di hospital," katanya. -AFP

Artikel berkaitan:Sembilan maut rempuhan di stadium El SalvadorRempuhan stadium el Salvador: "Semua pihak akan disiasat" - Bukele


Air pancut Trevi bertukar hitam dalam protes iklim Rom

ROM, 22 Mei- Tujuh aktivis muda yang membantah perubahan iklim memanjat ke dalam Air Pancut Trevi di Rom pada Ahad dan menuang arang cair ke dalam air untuk mengubahnya menjadi hitam.Penunjuk perasaan daripada kumpulan "Ultima Generazione" (Generasi Terakhir) mengangkat sepanduk yang mengatakan "Kami tidak akan membayar untuk (bahan api) fosil," dan menjerit "negara kita sedang mati."Rakaman video menunjukkan polis berpakaian seragam mengharungi air untuk membawa keluar aktivis, dengan ramai pelancong merakam aksi itu dan beberapa orang penonton menjerit menghina penunjuk perasaan.Dalam satu kenyataan, Ultima Generazione menggesa supaya subsidi awam dihentikan untuk bahan api fosil dan mengaitkan bantahan dengan banjir maut di wilayah utara Itali, Emilia-Romagna sejak beberapa hari kebelakangan ini.

Kumpulan itu berkata satu daripada empat rumah di Itali berisiko banjir.Datuk Bandar Rom, Roberto Gualtieri mengecam bantahan itu, yang terbaru dalam siri tindakan yang menyasarkan karya seni di Itali."Cukuplah serangan tidak masuk akal ini terhadap warisan seni kita," tulisnya di Twitter.Tradisinya, pelawat melemparkan syiling ke dalam Air Pancut Trevi abad ke-18 yang terkenal untuk memastikan mereka akan kembali ke Rom suatu hari nanti. - REUTERS

(Seorang pegawai polis mengeluarkan seorang aktivis alam sekitar yang berdiri dalam kolam dengan cat hitam dan sepanduk menentang bahan api fosil/ REUTERS)


China hukum 62 pegawai berhubung kes maut runtuhan bangunan

BEIJING, 22 Mei- China mengeluarkan amaran dan menjatuhkan hukuman kepada 62 pegawai selepas blok perumahan di bandar Changsha di wilayah Hunan runtuh hingga mengorbankan 54 orang bulan lalu.Menurut agensi berita Xinhua, beberapa pegawai kanan bandar raya diberi amaran serius, termasuk Datuk Bandar Changsha, Zheng Jianxin yang dipecat.Beberapa pegawai juga dipindahkan ke pihak berkuasa kehakiman kerana pelanggaran undang-undang yang serius dan jenayah yang disyaki berkaitan dengan tugas mereka.Beberapa bekas pegawai Changsha, termasuk Hu Henghua, yang kini menjadi Datuk Bandar Chongqing dan bekas Datuk Bandar Changsha, turut diberi amaran.Dilaporkan, puluhan orang maut apabila sebuah blok perumahan yang 'dibina sendiri' runtuh di Changsha, ibu kota wilayah selatan itu, pada 29 April, lapor media kerajaan awal bulan ini.China kemudian menerbitkan laporan penyiasatan mengenai keruntuhan itu, mengatakan ia berpunca daripada pembinaan yang menyalahi undang-undang dan tidak teratur, manakala pegawai tempatan gagal menghalang aktiviti pembangunan dan menghalang risiko tersembunyi, menurut media kerajaan.Laporan rasmi menyebut 54 orang terbunuh, termasuk 44 pelajar kolej dan sembilan orang cedera, mengakibatkan kerugian ekonomi langsung sebanyak 90.8 juta yuan (RM59 juta). - REUTERS

(Foto fail puluhan orang maut apabila sebuah blok perumahan yang ‘dibina sendiri’ runtuh di Changsha, ibu kota wilayah selatan itu pada 29 April lalu)


Polis Narathiwat gagalkan cubaan seludup dadah

NARATHIWAT, 21 Mei- Polis Narathiwat menggagalkan cubaan menyeludup hampir satu tan metrik dadah jenis 'ice' atau kristal methamphetamine bernilai hampir 350 juta baht di Narathiwat, selatan Thailand.Ketua Polis Narathiwat, Mej Jen Anuruth Imarb, berkata dalam kejadian kira-kira jam 2.30 petang (waktu tempatan) pada 18 Mei, polis turut menahan seorang lelaki warga tempatan berusia 40 tahun yang dipercayai "runner" dan anggota sindiket pengedaran dadah."Polis menahan sebuah pikap yang mencurigakan pada sekatan jalan raya dan menemukan dadah jenis kristal methamphetamine seberat 925 kilogram tersembunyi dalam kenderaan itu.

(Dadah jenis kristal methamphetamine seberat 925 kilogram ditemui/ REUTERS)

"Pemandu pikap itu ditahan. Siasatan awal, lelaki itu mendapatkan stok dadah di Bangkok sebelum menghantar ke Tak Bai di Narathiwat dengan upah 400,000 baht."Dadah itu dipercayai akan diseludup ke Malaysia," katanya pada satu sidang media di sini.Anuruth berkata, polis turut merampas tiga buah kereta, lima buah motosikal dan barangan kemas serta menyita sebuah rumah dan akaun bank milik sindiket itu.- BERNAMA


India keluar amaran gelombang panas di tujuh negeri

NEW DELHI, 22 Mei- Jabatan Meteorologi India mengeluarkan amaran kemungkinan gelombang haba berlaku di tujuh negeri, menurut pegawai meteorologi.Keadaan gelombang haba berkemungkinan besar berlaku di beberapa kawasan di Uttar Pradesh dan Gangetic West Bengal, Jharkhand, Haryana selatan, Rajasthan Barat, Chhattisgarh dan utara Madhya Pradesh, menurut jabatan itu.

(Pekerja buruh binaan di India mandi untuk menyejukkan badan ketika gelombang haba berlaku/ REUTERS)

Cuaca panas dan tidak selesa dijangka berlaku di Odisha dalam tempoh lima hari akan datang serta di wilayah Konkan, Andhra Pradesh, Tamil Nadu dan Kerala sehingga Isnin.Ketika musim panas yang terik terus mencengkam beberapa negeri, orang ramai berpusu-pusu ke kedai ais krim dan kedai minuman sejuk untuk menghilangkan dahaga. - BERNAMA


GENEVA, 21 Mei- Pengasingan berterusan Taiwan daripada agenda dan aktiviti Pertubuhan Kesihatan Sedunia (WHO) boleh menimbulkan ancaman besar kepada kesihatan global, menurut menteri kesihatan Hsueh Jui-yuan."Bukan sahaja menjejaskan hak kesihatan 23.5 juta penduduk Taiwan, ia juga menjejaskan usaha WHO mencapai kesihatan untuk semua," katanya dalam acara yang dianjurkan oleh Geneva Press Club.Beliau bercakap sejurus sebelum perhimpunan tahunan WHO bermula di sini pada hari Ahad.Taiwan telah disekat daripada menghadiri Perhimpunan Kesihatan Sedunia (WHA) dalam beberapa tahun kebelakangan ini oleh China, yang menganggap pulau itu sebagai wilayah pemberontak yang akan disatukan semula dengan tanah besar.Terdapat saranan yang semakin meningkat untuk membenarkan Taiwan hadir sebagai pemerhati, terutamanya selepas pandemik COVID-19 menekankan kepentingan kerjasama global dalam mengekang penyakit berjangkit. -AFP

(Pengasingan Taiwan dalam agenda WHO berisiko 'impak buruk')


China cipta rekod juara Piala Sudirman kali ke-13

(Pemain China meraikan kemenangan dalam kejohanan Badminton Dunia Piala Sudirman 2023/AFP)

SUZHOU, 21 Mei- China merangkul kejuaraan Piala Sudirman ke-13 mengalahkan Korea Selatan 3-0 di sini.Mata kemenangan diperoleh menerusi Chen Yufei yang menewaskan pemain perseorangan wanita nombor dua dunia An Se Young 21-16, 22-20.Terdahulu Zheng Siwei dan Huang Yaqiong tewas dalam perlawanan pembukaan beregu campuran tetapi bangkit dalam perlawanan kedua yang tegang mata demi mata untuk akhirnya menang 18-21, 22-20, 21-8.Ditanya selepas itu mengenai persiapan mereka untuk Sukan Olimpik, mereka berkata "mari kita dapatkan mata (kelayakan) dahulu".Sementara itu dalam acara perseorangan lelaki, Shi Yuqi dengan mudah menundukkan Lee Yun Gyu 21-13, 21-17."Saya sangat gembira bermain di negara sendiri," kata Shi."Apabila anda dapat merasakan bahawa penonton sedang menaikkan semangat anda, negara anda sendiri juga akan digerakkan dengan baik," tambahnya.Hampir semua acara sukan antarabangsa terhenti di China selepas wabak COVID muncul di sana pada penghujung 2019, dengan pengecualian ketara Sukan Olimpik Musim Sejuk Beijing tahun lalu yang diadakan dalam "gelembung" yang selamat daripada virus. -AFP

(Zheng Siwei dan Huang Yaqiong (Kiri) dari China semasa perlawanan akhir beregucampuran pada kejohanan badminton dunia Piala Sudirman 2023 di Suzhou/AFP)


Kehadiran Zelensky jadikan G7 'pentas propaganda'- Rusia

(Volodymyr Zelensky berucap pada sidang akhbar selepas Sidang Kemuncak Pemimpin G7 di Hiroshima/AFP)

MOSCOW, 21 Mei- Rusia menuduh para pemimpin G7 menjadikan sidang kemuncak mereka di Jepun sebagai "pentas propaganda" dengan menjemput Presiden Ukraine Volodymyr Zelensky yang menyebar "histeria anti-Rusia dan anti-China".“Pemimpin G7 membawa ke pertemuan mereka ketua kumpulan rejim Kiev yang mereka kawal dan menjadikan acara Hiroshima sebagai pentas pertunjukan propaganda,” kata kementerian luar Rusia.“Kesimpulan utama sidang kemuncak itu ialah sekumpulan pengumuman yang dipenuhi mesej anti-Rusia dan juga anti-China yang penuh kebencian,” tegas kementerian itu dalam satu kenyataan.Menurutnya G7 telah menjadi inkubator bawah kepimpinan Anglo-Saxon, inisiatif yang merosakkan dan menjejaskan kestabilan global."Kemerosotan Barat dalam pengaruh global memaksa ahli badan ini untuk meletakkan semua usaha mereka untuk mencanang naratif anti-Rusia dan anti-China."Kami pasti bahawa penilaian kami terhadap G7 dikongsi oleh majoriti masyarakat antarabangsa," tambahnya. -AFP

(Fumio Kishida (kanan) mengiringi Volodymyr Zelensky ke Cenotaph untuk Mangsa Bom Atom semasa upacara meletakkan kalungan bunga, selepas Sidang Kemuncak Pemimpin G7/AFP)


Penduduk terkandas banjir diselamatkan di utara Itali

FORLI, 21 Mei - Pihak berkuasa Itali bergegas memindahkan penduduk yang terkandas dalam kejadian banjir dan tanah runtuh akibat hujan lebat di wilayah Emilia-Romagna utara negara itu, pada Khamis lalu.Menteri Perlindungan Awam Nello Musumeci berkata, beberapa kawasan menerima separuh daripada purata hujan tahunan dalam masa hanya 36 jam, menyebabkan tebih sungai pecah yang menenggelamkan beribu-ribu ekar tanah ladang.Acara Grand Prix Formula 1 di Imola terpaksa dibatalkan memandangkan kawasan sekitarnya terjejas teruk akibat kejadian itu. Pihak berkuasa berkata banjir berlaku di 37 bandar dan kira-kira 120 tanah runtuh direkodkan.

Sekurang-kurangnya sebuah jambatan, berhampiran bandar Bologna runtuh, beberapa jalan raya terjejas akibat banjir dan banyak perkhidmatan kereta api tergendala. - REUTERS


Lima ditangkap di Greece kerana cuba beli undi

(Peti undi di sebuah gudang di Thessaloniki, Greece, 17 Mei 2023/AFP)

ATHENS, 21 Mei- Lima orang telah ditangkap di utara Greece atas tuduhan penipuan pilihan raya menjelang pilihan raya umum negara itu, lapor Agensi Berita Athens Ahad.Menurut Direktorat Polis Wilayah Am Thessaly, tangkapan berlaku lewat Sabtu, dengan pegawai merampas 197 kad pengenalan, pasport, dua salinan kad pengenalan dan satu beg dengan 114 sampul surat tertutup, masing-masing mengandungi kad calon pilihan raya parlimen dan lima kertas undi dengan nama calon sudah ditanda.Semua barang bukti itu ditemukan dalam sebuah kereta milik salah seorang suspek.Wang tunai berjumlah 6,060 euro juga ditemukan bersama dua daripada mereka yang ditahan.Agensi Berita Athens melaporkan bahawa siasatan telah mendedahkan bukti percubaan membeli undi.Perdana Menteri, Kyriakos Mitsotakis berhasrat untuk dipilih semula dalam pilihan raya umum Ahad.Pesaing utamanya ialah bekas perdana menteri berhaluan kiri Alexis Tsipras. -AFP

(Kyriakos Mitsotakis mengundi di pusat pengundian semasa pilihan raya umum di Athens/AFP)


Pengundi muda dominasi pilihan raya parlimen Timor Leste

(Taur Matan Ruak membuang kertas undi semasa pilihan raya umum di Dili pada 21 Mei 2023/AFP)

DILI, 21 Mei- Rakyat di Timor Leste keluar mengundi hari ini dalam pilihan raya parlimen, dengan harapan menamatkan kebuntuan politik selama bertahun-tahun di negara termuda Asia itu.Ini merupakan pilihan raya parlimen kelima sejak Timor Leste memperoleh kemerdekaan daripada Indonesia pada 2002. 65 penggubal undang-undang akan dipilih untuk mandat lima tahun.Pusat pengundian dibuka seawal pukul 7.00 pagi waktu tempatan.Timor Leste mempunyai 890,000 pengundi berdaftar, dan sejumlah 17 parti bersaing untuk mendapatkan kerusi tetapi pilihan raya kali ini dijangka menjadi pertembungan antara dua yang terbesar.Barisan Revolusi untuk Timor Leste Merdeka juga dikenali sebagai Fretilin, mengetuai gabungan yang sedang berkuasa, manakala Kongres Kebangsaan untuk Pembinaan Semula Timor (CNRT) berharap dapat membuat kemunculan semula.CNRT diketuai Xanana Gusmao, presiden pertama negara itu sehingga 2007, manakala ketua Fretilin ialah bekas Perdana Menteri, Mari Alkatiri.Kedua-duanya dianggap ikon era kemerdekaan dan merupakan veteran politik Timor Leste.Golongan muda membentuk sebahagian besar pengundi dengan 1.3 juta orang, 65% daripadanya berumur bawah 30 tahun.CNRT memenangi pilihan raya presiden tahun lalu selepas meraih 62 peratus undi. Penerima Anugerah Nobel Keamanan dan sekutu Gusmao, Jose Ramos-Horta menyandang jawatan itu.Gusmao berharap dapat membina momentum itu dengan mengambil alih badan perundangan, tetapi beliau mungkin perlu menjalin pakatan dengan parti yang lebih kecil.Sementara itu, Fretilin Alkatiri berikrar untuk meraih kemenangan jelas dan mengekalkan kedudukan di parlimen."Jika Fretilin menang, perkara penting yang perlu kita lakukan ialah memerangi rasuah dan melabur lebih banyak dalam pendidikan, kesihatan dan pertanian," kata Alkatiri selepas mengundi.Timor Leste sedang bergelut dengan kemiskinan, kesan daripada pandemik dan bencana alam yang dahsyat, termasuk taufan 2021 yang membunuh sekurang-kurangnya 40 orang. -AFP

(Pengundi beratur untuk mengundi semasa pilihan raya umum di Dili/AFP)


Menteri dalam negeri UK dikritik salah guna kuasa

(Rishi Sunak berucap semasa sidang media selepas Sidang Kemuncak Pemimpin G7/ AFP)

LONDON, 21 Mei- Perdana Menteri UK Rishi Sunak pada Ahad berdepan soalan mengenai Menteri Dalam Negeri, Suella Braverman selepas laporan beliau meminta penjawat awam mengatur kursus penalti pemanduannya kerana memandu laju dilakukan secara tertutup.Sunak berkata beliau tidak mengetahui "butiran penuh" kes itu tetapi jurucakap pejabat Downing Street kemudian berkata beliau "sudah tentu" mempunyai keyakinan terhadap menteri kontroversinya.The Sunday Times melaporkan bahawa Braverman meminta pegawai Jabatan Dalam Negeri supaya membantu menyediakan kursus kesedaran pemanduan "khusus satu sama satu" selepas beliau ditahan memandu laju tahun lepas. Permintaannya ditolak.Parti Buruh pembangkang berkata Braverman mungkin telah melanggar kod menteri, yang boleh memaksanya meletak jawatan, kerana meminta perkhidmatan penjawat awam membantu menangani masalah peribadi.Braverman, yang retorik kerasnya mengenai imigresen sering menimbulkan kontroversi, masih belum menjawab dakwaan itu.Tetapi jurucakapnya berkata: "Puan Braverman mengaku bahawa beliau memandu laju musim panas lalu dan menyesal melakukannya. Beliau juga menerima denda tiga mata demerit dan membayar denda tahun lalu." -AFP

(Rishi Sunak menghadiri sidang akhbar selepas sidang kemuncak pemimpin G7 di Hiroshima/AFP)


Lego Ferrari bersaiz sebenar dilancarkan di Denmark

BILLUND, 21 Mei- Lebih 380,000 blok Lego digunakan untuk membina replika sebuah kereta Ferrari bersaiz sebenar.

Ferrari berkenaan merupakan tarikan baharu yang dilancarkan oleh sebuah taman hiburan di Denmark, Legoland Billund Resort untuk pameran bagi para pengunjungnya di sini.

Legoland Billund Resort berkata, replika itu mengambil masa hampir setahun untuk dibina dengan bantuan jurutera dari syarikat kereta mewah terbabit. -AFP

(Proses membina Lego Ferrari memakan masa selama setahun/AFP)


Rempuhan stadium el Salvador: "Semua pihak akan disiasat" - Bukele

(Mayat mangsa ditutup dengan bendera Alianza susulan rempuhan semasa perlawanan bola sepak antarapasukan Alianza dan FAS di Stadium Cuscatlan, El Salvador/AFP)

SAN SALVADOR, 21 Mei- Semua pihak tidak akan terlepas untuk disiasat berhubung insiden rempuhan di Stadium Cuscatlan dekat sini yang mengorbankan 12 peminat bola sepak dan 500 lagi cedera dengan 100 daripadanya parah dalam kejadian pada Sabtu, menurut Presiden El Salvador, Nayib Bukele.Bukele berkata, Polis Awam Negara (PNC) dan Pejabat Peguam Negara akan menyiasat kejadian itu dan mereka yang bertanggungjawab akan dihukum.“Semua orang akan disiasat, tidak kira pasukan, pengurus, pihak stadium, liga dan persekutuan,” kata Bukele menerusi Twitter.Bukele turut memberi amaran bahawa siapa pun yang bersalah tidak akan terlepas daripada hukuman setimpal.Dalam pada itu, Persekutuan Bola Sepak Salvador (Fesfut) berkata, pihaknya sangat menyesali kejadian yang berlaku di stadium dan menyatakan solidaritinya dengan keluarga mangsa."Fesfut akan segera meminta laporan tentang apa yang berlaku dan akan menyampaikan maklumat berkaitan secepat mungkin," menurut kenyataan.Laporan awal menunjukkan rempuhan berkenaan bermula selepas pintu stadium tumbang akibat diasak penyokong yang datang untuk menonton perlawanan bola sepak antara pasukan Alianza dan FAS.Perlawanan itu bagaimanapun terpaksa ditangguhkan atas faktor keselamatan. -AFP

Artikel berkaitan:Sembilan maut rempuhan di stadium El Salvador


Paus bungkuk terdampar di New York

(Bangkai paus bungkuk terdampar di pesisir pantai Pulau Api, New York/AFP)

PULAU API, 21 Mei- Satu bangkai paus jenis paus bungkuk ditemukan terdampar di sini, New York pada Jumaat.Paus bersaiz lebih enam meter panjang itu ditemukan di persisir pantai Robert Moses State Park di sini.Menurut media Amerika Syarikat, pegawai di New York sedang menyiasat punca kematian haiwan berkenaan.Paus bungkuk atau nama saintifik Megaptera novaeangliae adalah salah satu spesies paus terbesar yang mampu memiliki panjang sekitar 20 hingga 27 meter dan berat 50 hingga 80 tan.Ia memiliki kepala yang besar dengan rahang bawah yang melengkung dan mulut yang sangat besar. -AFP

(Punca kematian paus bungkuk di New York sedang disiasat/AFP)


Ukraine nafi tentera Rusia berjaya tawan Bakhmut

(Anggota tentera Ukraine menembak sistem roket pelancar berganda BM-21 Grad ke arah tentera Rusia berhampiran bandar barisan hadapan Bakhmut/AFP)

KIEV, 21 Mei- Presiden Ukraine Volodymyr Zelensky menafikan Bakhmut telah jatuh ke tangan Rusia, kata jurucakapnya.Kenyataan dikeluarkan sehari selepas Presiden Rusia, Vladimir Putin mengucapkan tahniah kepada tenteranya dan kumpulan tentera upahan swasta Wagner yang mendakwa telah mengambil alih sasaran simbolik itu.Pengumuman dibuat semalam beberapa jam selepas Kiev berkata pertempuran itu berterusan, sambil mengakui keadaan adalah "kritikal".Hari ini jurucakap Zelensky, Sergiy Nykyforov menerusi catatan di Facebook menjelaskan bahawa presiden Ukraine itu tidak mengesahkan kehilangan Bakhmut kepada tentera Rusia."Presiden menafikan penawanan Bakhmut," katanya.Kehilangan Bakhmut akan menjadi simbolik besar bagi Ukraine, yang telah bertahan selama berbulan-bulan, mengabaikan nasihat Amerika Syarikat agar memberi tumpuan kepada kawasan lain memandangkan kekurangan kepentingan strategik bandar itu dalam perang yang lebih luas.Terdahulu Zelensky tidak jelas dalam jawapannya apabila ditanya: "Adakah Bakhmut masih dalam tangan Ukraine? Rusia mengatakan mereka telah mengambil Bakhmut."Beliau berkata: "Saya rasa tidak.""Tiada apa-apa di tempat itu, hanya runtuhan dan banyak rakyat Rusia yang mati," katanya kepada pemberita di luar Sidang Kemuncak G7 di Hiroshima, Jepun.Bakhmut, sebuah bandar perlombongan garam yang pernah mempunyai populasi 70,000 orang, menjadi tempat pertempuran paling lama dan paling berdarah dalam operasi ketenteraan khas Rusia selama lebih setahun di Ukraine. -AFP


Delegasi G7 2023 lawat tapak bersejarah di sekitar Hiroshima

HIROSHIMA, 21 Mei - Isteri Perdana Menteri Jepun Yuko Kishida, menyertai beberapa acara ketika hadir pada Sidang Kemuncak G7 di sini.Kishida dan beberapa pasangan pemimpin dunia lain mengambil bahagian dalam upacara meletakkan kalungan bunga di Cenotaph memperingati mangsa Bom Atom, di Taman Memorial Keamanan Hiroshima.Mereka kemudian dibawa ke sebuah taman bersejarah di tengah-tengah bandar Hiroshima.

G7 terdiri daripada Amerika Syarikat (AS), Britain, Itali, Perancis, Jerman, Kanada dan Jepun.

Sidang kemuncak pemimpin G7 tahun ini akan dipengerusikan Jepun di Hiroshima pada 19-21 Mei.- REUTERS


Gelombang haba: Petani di India alami kerugian, tanaman gagal

NEW DELHI, 21 Mei- Petani di India mengalami kerugian selepas seluruh negara itu dilanda gelombang haba ketika ini yang merencatkan pengeluaran tanaman.Petani tempatan dikenali sebagai Kalu mengakui, suhu panas telah menjejaskan pengeluaran bijirin dan pendapatan petani juga terjejas."Kami membelanjakan banyak wang untuk racun perosak dan baja, tetapi tidak mendapat keuntungan. "Kami telah bekerja keras, tetapi tanaman masih gagal kerana terlalu panas," katanya.Banyak kawasan di India mengalami rekod tertinggi iaitu suhu melebihi 45 darjah Celsius pada musim panas.Dalam beberapa hari lalu, suhu di Uttar Pradesh meningkat kepada 44 darjah Celsius, manakala di Punjab dan Haryana meningkat kepada 42 darjah Celsius. New Delhi dan banyak tempat lain turut dilanda gelombang panas. -Reuters


10 maut ditembak dalam acara lumba kereta di Mexico

(Sekumpulan askar berada di lokasi kejadian di utara Mexico/Reuters)

ENSENADA, 21 Mei- Sekurang-kurangnya 10 orang terbunuh dan sembilan cedera dalam kejadian berbalas tembak ketika acara lumba kereta berlangsung di Baja California di utara Mexico pada Sabtu.

Serangan itu berlaku di kawasan San Vicente di bandar sini.Dalam kejadian kira-kira pukul 2.18 petang waktu tempatan, suspek bersenjata telah keluar dari sebuah van dan mula menembak peserta yang sedang berkumpul di sebuah stesen minyak.Anggota polis perbandaran dan negeri, askar, bomba dan Palang Merah Mexico antara pihak yang digegaskan ke lokasi kejadian.Datuk Bandar Ensenada, Armando Ayala Robles berkata, Peguam Negara Ricardo Ivan Carpio Sanchez telah menugaskan kumpulan khas untuk menyiasat kejadian tembakan itu. -Reuters

(Helikopter pihak berkuasa melakukan pemantauan menerusi udaradi lokasi kejadian/Reuters)


Sembilan maut rempuhan di stadium El Salvador

(Mangsa rempuhan di Stadium Cuscatlan/FB Numan Salgado)

SAN SALVADOR, 21 Mei- Sembilan orang terbunuh di sebuah stadium di El Salvador ketika peminat bola sepak menonton sebuah kejohanan tempatan pada Sabtu.“Angka kematian selepas rempuhan di Stadium Cuscatlan berjumlah sembilan."Dua kritikal dan sedang dirawat di hospital," menurut Polis Awam Kebangsaan (PNC) menerusi Twitter.PNC berkata, laporan awal menunjukkan sebelum kejadian terdapat kumpulan penyokong merempuh masuk stadium di ibu negara San Salvador untuk menonton perlawanan antara pasukan Alianza dan FAS.

Menteri Dalam Negeri El Salvador, Juan Carlos Bidegain, berkata responden pertama perkhidmatan perlindungan awam berada di tempat kejadian dan merawat orang yang terjejas akibat kejadian itu.

Perlawanan itu ditangguhkan apabila kakitangan kecemasan memindahkan orang ramai dari stadium, yang mana ratusan pegawai polis dan tentera berkumpul.

Tragedi berlaku tujuh bulan selepas 135 orang termasuk lebih 40 kanak-kanak maut dalam rempuhan susulan perlawanan bola sepak di Malang, Indonesia. -AFP

(Kira-kira 200 ambulans bertindak balas terhadap kecemasan/FB Numan Salgado)


Tentera Sudan, RSF setuju gencatan senjata tujuh hari

DUBAI, 21 Mei- Pihak bertelagah di Sudan menandatangani perjanjanjian bagi melaksanakan gencatan senjata dan membuka laluan kemanusiaan selama tujuh hari, berkuatkuasa 9:45 malam, waktu tempatan, esok. Pengumuman dibuat Amerika Syarikat dan Arab Saudi dalam kenyataan bersama selepas rundingan bersama kumpulan bertelagah di Jeddah.Sebelum ini, banyak perjanjian gencatan senjata tidak ditepati.Walau bagaimanapun, perjanjian tersebut akan dikuatkuasakan oleh mekanisme pemantauan yang disokong oleh Amerika Syarikat, Arab Saudi dan antarabangsa, menurut kenyataan itu tanpa memberikan butiran.Wakil pihak tentera Sudan dan pasukan separa tentera, RSF turut berikar tidak akan mengambil kesempatan sebelum gencatan senjata berkuat kuasa.

(Kepulan asap di sekitar Khartoum semasa tercetusnya pertempuran antara pasukan tentera dan RSF/REUTERS)

Perjanjian itu juga menyeru untuk mengagihkan bantuan kemanusiaan, memulihkan perkhidmatan penting dan menarik balik pasukan dari hospital dan kemudahan awam yang penting.Pertempuran antara tentera Sudan dan Pasukan Sokongan Pantas (RSF) separa tentera membawa kepada keruntuhan undang-undang.Stok makanan, wang tunai dan barangan keperluan semakin berkurangan dan rompakan besar-besaran melanda bank, kedutaan, gudang bantuan dan juga gereja.Kumpulan bantuan berkata mereka tidak dapat memberikan bantuan yang mencukupi di Khartoum, jika tiada laluan selamat dan jaminan keselamatan."Sudah tiba masanya untuk meletakkan senjata dan membenarkan akses kemanusiaan tanpa halangan. Saya memohon kedua-dua pihak untuk menepati perjanjian ini, dunia sedang memerhati," kata Setiausaha Negara A.S. Antony Blinken.Menurut Pertubuhan Kesihatan Dunia (WHO), konflik Sudan telah menyebabkan lebih 1 juta orang dipindahkan, seramai 850 orang terkorban dan sekurang-kurangnya 5,287 mengalami kecederaan.-REUTERS


Banjir: 14 maut, 36,000 hilang tempat tinggal di Itali

(Petani mengumpul babi ternakan untuk dibawa keluar dari kandang yang ditenggelami airdi bandar Lugo, Itali/AFP)

GHIBULLO, 21 Mei- Sekurang-kurangnya 14 orang meninggal dunia dan seramai lebih 36,000 penduduk terpaksa meninggalkan kediaman mereka akibat banjir dan tanah runtuh di timur laut Itali pada Sabtu.

Hujan lebat sejak awal minggu ini juga telah mengubah jalan di bandar dan pekan di wilayah Emilia-Romagna di Bologna menjadi sungai.Banjir itu telah menyebabkan lebih 305 tanah runtuh dan merosakkan atau menutup lebih 500 jalan di wilayah tersebut dengan amaran cuaca buruk peringkat merah dikeluarkan pihak berkuasa.Datuk Bandar Bologna, Matteo Lepore berkata, ia akan mengambil masa berbulan-bulan, malah mungkin bertahun-tahun bagi beberapa kawasan untuk jalan dan infrastruktur dibaiki.Sementara itu, Perdana Menteri, Giorgia Meloni berkata, beliau akan meninggalkan sidang kemuncak Kumpulan Tujuh (G7) di Jepun lebih awal untuk menangani kecemasan."Terus-terang saya tidak boleh tinggal jauh dari Itali dalam masa yang begitu kompleks ini," katanya dalam satu sidang media di Jepun.Meloni turut mengucapkan terima kasih kepada kira-kira 5,000 penyelamat dan sukarelawan yang bertungkus-lumus membantu mangsa banjir, serta rakan pemimpin G7 atas tawaran bantuan. -AFP

(Kereta yang dihanyutkan air berlumpur selepas banjir melandawilayah Emilia-Romagna/AFP)


Paraguay kesan kes selesema burung

PARAGUAY, 21 Mei-  Perkhidmatan Kesihatan dan Kualiti Haiwan Kebangsaan (SENACSA) telah mengesan kes selesema burung di sini.Penyakit terbabit ditemui pada haiwan peliharaan di bandar Mariscal Estigarribia dan Neuland.Menurut SENACSA, kesemua haiwan itu dari kawasan penternakan Mennonite.Katanya, ayam-ayam itu berkemunginan berjangkit melalui burung yang berhijrah."Burung-burung di kawasan penternakan itu akan disembelih untuk menghapuskan punca jangkitan."Di Amerika Latin, wabak ini telah merebak beberapa bulan kebelakangan ini."Pada 2021, puluhan juta ayam telah dimusnahkan, burung liar dan mamalia mati secara besar-besaran di seluruh dunia."Wabak ini juga boleh menjangkiti manusia dan membawa gejala seperti demam, batuk dan cirit-birit. - AFP


Tiga maut pesawat ringan terhempas di Switzerland

GENEVA, 21 Mei- Sebuah pesawat pelancong terhempas di kawasan hutan dan pergunungan di barat Switzerland pada Sabtu, membunuh tiga orang di dalamnya.

Menurut polis wilayah Neuchâtel, pesawat ringan itu terhempas di kawasan curam berhampiran Les Ponts-De-Martel, sekitar pukul 10.20 pagi waktu tempatan.“Juruterbang dan dua penumpang maut di lokasi kejadian,” katanya dalam satu kenyataan tanpa memberikan butiran lanjut mengenai mangsa.Pesawat itu didaftarkan di Switzerland dan berlepas dari lapangan terbang Chaux-d-Fonds untuk penerbangan bersiar-siar.Operasi mencari dan menyelamat digerakkan dalam skala besar, namun berdepan kesukaran susulan tapak nahas terletak di permukaan bumi yang mencabar."Punca nahas masih tidak jelas dan siasatan masih dijalankan," jelasnya lagi. -AFP


Penunjuk perasaan dari beberapa negara bantah Sidang Kemuncak G7

JEPUN, 21 Mei- Penunjuk perasaan dari Amerika Syarikat (AS), Korea Selatan dan FIlipina antara yang menyertai demonstrasi dianjurkan penduduk tempatan bagi menentang Sidang Kemuncak Kumpulan Tujuh (G7) yang sedang berlangsung di Hiroshima.Mereka mendakwa, negara-negara yang mengambil bahagian dalam sidang kemuncak tersebut mengancam kestabilan serantau dan global.Penunjuk perasaan juga menentang penubuhan 'NATO versi Asia', pakatan ketenteraan antara AS, Jepun dan Korea Selatan, dengan ada yang menuntut pengunduran tentera AS dari Asia.Wakil penunjuk perasaan dari setiap negara terlibat bergilir-gilir menyampaikan ucapan, mengkritik G7 kerana campur tangan dalam hal ehwal Asia dan menjadi alat strategi ketenteraan global AS untuk mengancam kestabilan serantau.

(Sebahagian penunjuk perasaan yang menyertai perhimpunan membantah Sidang Kemuncak G7 / Foto REUTERS)

"AS telah menyalakan api untuk mencipta peperangan. Ia telah mengetuai tindakan seperti ini. Ia kini cuba mengikat Jepun dan Korea Selatan untuk mencipta NATO versi Asia. Saya sangat menentang langkah berbahaya ini," kata seorang penunjuk perasaan Jepun."Kami mengembara ke sini dari Korea Selatan untuk mengambil bahagian dalam demonstrasi menentang Sidang Kemuncak G7. Esok (hari ini), pemimpin AS, Jepun dan Korea Selatan akan mengadakan perbincangan, yang kami percaya boleh berisiko mencetuskan perang di Semenanjung Korea. Pakatan ketenteraan antara AS, Jepun dan Korea Selatan adalah berbahaya," kata seorang penunjuk perasaan Korea Selatan."G7 membawa kurang demokrasi. Ia membawa lebih banyak pengawasan, malah kepada warga AS," kata seorang penunjuk perasaan AS.Selepas menyampaikan ucapan, penunjuk perasaan mula berarak di luar Senda Park, mengibarkan bendera di sepanjang jalan dan melaungkan slogan menentang NATO versi Asia dan Sidang Kemuncak G7.-REUTERS


Lapangan terbang di Mexico ditutup susulan abu gunung berapi

MEXICO CITY, 21 Mei- Lapangan Terbang Antarabangsa Benito Juarez telah menutup operasinya susulan abu dari gunung berapi Popocatepetl, yang telah aktif selama beberapa hari.Kakitangan lapangan terbang dan syarikat penerbangan dilihat memeriksa dan membersihkan landasan serta laluan teksi.Lapangan terbang itu menghentikan operasi pada pukul 4.25 pagi semalam, selama lebih lima jam. Beberapa penerbangan telah ditangguhkan manakala yang lain dibatalkan.Sebelum tengah hari, terminal itu telah beroperasi semula.

(Paparan skrin menunjukkan terdapat penerbangan yang ditangguh dan dibatalkan susulan abu gunung berapi / Foto REUTERS)

Popocatepetl terletak kira-kira 72 kilometer di tenggara Mexico City.Sejak letusan baharu bermula pada tahun 1994, gunung berapi berkenaan telah menjadi tumpuan para saintis.Letusannya mengundang risiko terhadap kira-kira 22 juta penduduk yang tinggal di kawasan sekitarnya di pinggir timur Mexico City.-REUTERS


Pusingan kedua Pilihan Raya Turkiye: Pengundi luar negara mengundi hari ini

ISTANBUL, 20 Mei-Rakyat warganegara Turki di luar negara mula mengundi hari ini bagi pusingan kedua pilihan raya Presiden.Pusingan kedua pilihan raya Presiden Turkiye bakal berlangsung di Turkiye pada 28 Mei ini selepas Erdogan gagal mendapatkan 50 peratus undi bagi memenangi pilihanraya Ahad lalu.Kira-kira 3.4 juta rakyat Turkiye yang berada di luar negara layak mengundi, manakala sejumlah 64 juta orang pula bakal membuang undi di negara berkenaan yang dijadualkan diadakan pada 20 hingga 24 Mei ini.Agensi berita Andolu dilaporkan berkata proses pengundian telah bermula di beberapa negara seperti Asia dan Eropah.Jerman mempunyai diaspora Turki teramai di dunia dengan 1.5 juta rakyat Turki layak untuk mengundi.Pada pengundian pusingan pertama Ahad lalu, Parti AK pimpinan Erdogan bersama sekutunya, Parti Nasionalis berjaya memenangi kerusi di Parlimen dengan majoriti besar.Sementara itu, Kilicdaroglu, calon pakatan pembangkang yang merangkumi enam parti, memenangi 44.88 peratus sokongan mengekori rapat Erdogan yang mendapat 49.52 peratus pada pilihan raya Presiden.Tumpuan kini terarah kepada Sinan Ogan, calon yang menduduki tempat ketiga dengan 5.17 peratus sokongan.Ogan dilihat berpotensi menjadi penentu melalui sokongan kepada salah seorang calon Presiden yang bertanding.-AFP


(Jack Teixeira, 21, dituduh berkongsi dokumen sulit mengenai isu keselamatan negara/AFP)

WORCESTER, 20 Mei - Pegawai tentera udara Amerika Syarikat yang dituduh membocorkan dokumen rahsia akan kekal dalam penjara sementara menunggu perbicaraan, demikian keputusan hakim persekutuan selepas pendakwa berhujah bahawa dia menimbulkan risiko berterusan kepada keselamatan negara.Jack Teixeira, pakar IT Pengawal Kebangsaan Udara berusia 21 tahun didakwa mendalangi kebocoran dokumen sulit AS dengan mendedahkan maklumat sangat sensitif menerusi forum sembang dalam talian.Dokumen itu, yang tidak lama kemudian tersebar di internet, menunjukkan kebimbangan AS tentang kapasiti ketenteraan Ukraine terhadap pencerobohan tentera Rusia dan menunjukkan Washington nampaknya telah mengintip sekutunya Israel dan Korea Selatan.Teixeira dibawa masuk untuk perbicaraan yang dihadiri bapanya dan yang lain dengan bergari dan memakai jumpsut oren."Bukti menyokong penahanan," kata Hakim Majistret David Hennessy, sambil menyatakan bahawa "negara asing tahu dia tidak setia kepada Amerika Syarikat," dan bahawa defendan "tidak mengambil berat tentang orang lain."Pendakwa raya berhujah bahawa Teixeira mungkin masih mempunyai akses kepada dokumen sulit dan negara "musuh" boleh membantunya melarikan diri jika dia dibebaskan dari penjara, juga mengatakan dia mempunyai sejarah membuat kenyataan "ganas".Teixeira juga dikatakan mempuyai sejarah membuat kenyataan "ganas".Seperti catatannya di media sosial pada November bahawa dia mahu "membunuh banyak orang" kerana ia akan "memusnahkan orang yang berfikiran lemah."-AFP

(Suspek bocor dokumen sulit AS kekal di penjara/AFP)


Presiden Taiwan ikrar kekalkan 'status quo' hubungan rentas selat

(Tsai Ing-wen bercakap semasa sidang akhbar pada ulang tahun ketujuh perkhidmatannya, di Pejabat Presiden, Taipei/AFP)

TAIPEI, 20 Mei- Presiden Taiwan Tsai Ing-wen berikrar mengekalkan keamanan dan kestabilan di seluruh Selat Taiwan dalam menghadapi tekanan tentera yang meningkat daripada China.Sepanjang dua penggal Tsai memegang jawatan presiden, pulau yang diperintah sendiri itu telah menyaksikan peningkatan bilangan pesawat perang dan pencerobohan laut daripada China."Dalam menghadapi serangan sivil dan ancaman ketenteraan China, rakyat Taiwan bersikap tenang dan tidak agresif, rasional dan tidak provokatif," katanya hari ini, hari terakhir tahun ketujuh beliau memegang jawatan."Peperangan bukan satu pilihan dan mana-mana pihak tidak boleh mengubah status quo secara unilateral dengan cara yang tidak aman," katanya."Kami tidak akan provokatif, agresif dan kami pasti tidak akan tunduk bawah tekanan."Ucapan Tsai dibuat ketika Taiwan bersiap sedia untuk pilihan raya presiden yang akan diadakan pada Januari 2024.Disebabkan peraturan had maksimum dua penggal, Tsai yang berusia 66 tahun tidak akan bertanding dalam pilihan raya kali ini. -AFP


Ketegangan Taiwan dengan China, perang bukan pilihan

TAIPEI, 20 Mei- Presiden Taiwan Tsai Ing-wen pada Sabtu berjanji untuk mengekalkan status quo keamanan dan kestabilan di seluruh Selat Taiwan di tengah-tengah ketegangan dengan China, telah meningkatkan tekanan kepada tentera ke atas pulau yang ditadbir secara demokrasi itu.Taiwan tidak akan memprovokasi dan tidak akan tunduk kepada tekanan China, kata Tsai dalam ucapan di pejabat presiden di Taipei pada ulang tahun ke-7 pemerintahannya.China, menganggap Taiwan sebagai miliknya dan mengancam untuk membawa pulau itu bawah kawalannya jika perlu.Perkara itu meningkatkan tekanan ketenteraan dan diplomatik untuk memaksa pulau itu menerima kedaulatan China sejak Tsai memegang jawatan pada 2016.Bagaimanapun, Beijing menolak panggilan untuk rundingan dan Tsai berulang kali berikrar untuk mempertahankan kebebasan dan demokrasi Taiwan."Perang bukan pilihan. Kedua-dua pihak tidak boleh mengubah status quo secara unilateral," kata Tsai. "Mengekalkan status quo keamanan dan kestabilan adalah konsensus bagi kedua-dua dunia dan Taiwan.""Walaupun Taiwan dikelilingi oleh pelbagai risiko namun kami adalah pengurus risiko yang bertanggungjawab dan Taiwan akan berdiri bersama-sama komuniti demokratik di seluruh dunia untuk bersama-sama meredakan masalah," katanya.

Menurut Perdana Menteri Jepun Fumio Kishida, "pemimpin Kumpulan Tujuh (G7), negara kaya bersetuju untuk mencari penyelesaian mengenai Taiwan."Tsai berkata pegawai Taiwan sedang berbincang dengan pentadbiran Presiden AS Joe Biden untuk menghantar bantuan senjata bernilai $500 juta ke Taiwan, sambil menambah bantuan itu untuk menangani penghantaran senjata yang ditangguhkan akibat pandemik COVID-19.Taiwan menghasilkan kebanyakan cip semikonduktor termaju dunia, dan berjanji untuk mengekalkan teknologi cip tercanggih serta pusat penyelidikan dan pembangunan di negara itu.Biarpun ketegangan dengan China akan menjadi keutamaan dalam agenda kempen, Taiwan turut bersiap sedia untuk pilihan raya presiden utama pada pertengahan Januari.Mewakili parti pembangkang utama Taiwan Kuomintang (KMT) Datuk Bandar New Taipei City Hou Yu-ih berkata pada Sabtu Taiwan menghadapi pilihan antara "keamanan dan perang" bawah pemerintahan Tsai dan beliau berjanji untuk mengekalkan kestabilan serantau."Kebimbangan terhadap perang tidak pernah menghilangkan harapan untuk keamanan," kata Hou pada satu acara di Taipei untuk memulakan kempen pilihan rayanya.Hou bertanding menentang Naib Presiden Taiwan William Lai dari Parti Progresif Demokratik yang memerintah.- REUTERS


Adidas jual sebahagian daripada koleksi Yeezy

BERLIN, 20 Mei- Adidas berkata pada hari Jumaat ia akan mula menjual sebahagian daripada inventori besar produk Yeezy Kanye West pada Mei, dan mendermakan hasil jualan tersebut kepada NGO termasuk yang diasaskan oleh abang George Floyd.Barangan itu telah berada dalam 'stor' sejak Adidas menamatkan kerjasamanya dengan penyanyi rap kontroversi itu pada Oktober 2022.Syarikat pakaian sukan itu tidak memberikan sebarang butiran mengenai kuantiti stok yang akan diletakkan di pasaran dalam pengeluaran awalnya pada akhir Mei.Ia hanya menyatakan bahawa "pelbagai reka bentuk sedia ada akan tersedia secara eksklusif" melalui web adidas.com/yeezy dan aplikasi Adidas."Keluaran tambahan inventori sedia ada kini dalam pertimbangan, tetapi masa masih belum ditentukan," katanya.Ketua Pegawai Eksekutif Adidas Bjorn Gulden berkata kumpulan itu telah membuat keputusannya kerana "menjual dan menderma adalah pilihan di kalangan semua organisasi dan pihak berkepentingan."Kami percaya ini adalah penyelesaian terbaik kerana ia menghormati reka bentuk yang dicipta dan menghasilkan kasut, ia bermanfaat untuk kakitangan kami, menyelesaikan masalah inventori dan akan memberi kesan positif dalam komuniti kami."Hasilnya akan disalurkan kepada organisasi seperti Anti-Defamation League dan Philonise & Keeta Floyd Institute for Social Change, kata kumpulan itu.Philonise Floyd ialah abang kepada George Floyd, seorang kulit hitam Amerika yang dibunuh oleh seorang pegawai polis kulit putih pada 2020.Adidas menghentikan hubungannya dengan Kanye West kini dikenali secara rasmi sebagai Ye selepas dia membuat beberapa siri bantahan anti-Semitik.Akibatnya, kumpulan itu menamatkan pengeluaran barisan Yeezy yang sangat berjaya yang direka bersama dengan penyanyi itu.Tidak menjual pakaian dan kasut yang dikaitkan dengan West berpotensi menyebabkan kerugian hasil sebanyak 1.2 bilion euro (AS$1.3 bilion), kata kumpulan itu.-AFP

(Adidas menghentikan hubungannya dengan Ye selepas dia membuat beberapa siri bantahan anti-Semitik)


Dua ekor harimau diselamatkan daripada kurungan haram

ARGENTINA, 20 Mei- Pegawai Argentina dan kumpulan kebajikan haiwan Four Paws menyelamatkan dua ekor harimau Bengal yang dikurung di sebuah kandang persendirian haram di tenggara Argentina.Menurut Doktor Veterinar Four Paws Amir Khalil, "kami sangat gembira kerana berjaya membawa dua harimau itu. Seekor dibius, seekor lagi tanpa bius. "Proses pengeluaran anak harimau itu mengambil masa yang lebih lama namun akhirnya, kami berjaya membawanya keluar."Kementerian Alam Sekitar Argentina dalam satu kenyataan, "haiwan, berumur lima dan setahun setengah tahun itu kekurangan zat makanan."Semasa operasi menyelamat, doktor membius anak harimau manakala seekor lagi dibawa ke sangkar pengangkutan oleh bekas pemiliknya.Jelas Amir, "kami memberi mereka mikro cip dan beberapa jenis ubat. Kami dalam perjalanan pulang ke Buenos Aires dan masih mempunyai perjalanan yang panjang, kira-kira 5 hingga 6 jam, dengan dua hentian untuk memeriksa harimau tersebut."Satu lagi hentian adalah di Istanbul untuk menuju ke Jordan."Haiwan itu akan dipindahkan ke Tempat Perlindungan Semula Jadi dan Hidupan Liar Al Ma'wa di Jordan, yang diuruskan oleh Four Paws dengan kerjasama Yayasan Puteri Alia.- REUTERS


Kes penyakit lembu gila dikesan di AS

WASHINGTON, 20 Mei- Satu kes penyakit lembu gila telah dikesan di Amerika Syarikat pada seekor lembu pedaging di pusat penyembelihan di South Carolina pada Ahad.Jabatan Pertanian AS bagaimanapun berkata dalam satu kenyataan bahawa haiwan itu tidak memasuki saluran penyembelihan dan tidak menimbulkan risiko kepada rantaian bekalan makanan atau kesihatan manusia di negara itu.Agensi itu berkata bahawa ia hanya kes terpencil dan pihaknya tidak menjangkakan sebarang kesan perdagangan akibat penemuan tersebut.Penyakit lembu gila atau bovine spongiform encephalopathyBSE dikaitkan dengan penyakit Creutzfeldt-Jakob yang membawa maut kepada manusia jika daging yang tercemar dimakan.Varian atipikal secara sporadik berlaku pada lembu yang lebih tua, manakala bentuk klasik tersebar apabila petani memberi makan ternakan mereka dengan daging dan tulang haiwan yang dijangkiti.Bentuk klasik menimbulkan lebih bahaya kepada manusia.Ini adalah kali ketujuh BSE dikesan di Amerika Syarikat sejak 20 tahun lalu.Kes BSE yang lalu di Amerika Syarikat, Kanada, Israel, Eropah dan Jepun telah menyebabkan gangguan kepada perdagangan makanan global bernilai berbilion dolar.-AFP


Gempa bumi landa timur New Caledonia - USGS

SYDNEY, 20 Mei- Gempa bumi berukuran 7.1 magnitud melanda di Lautan Pasifik di timur New Caledonia pada Sabtu, kata Kajian Geologi AS, sehari selepas gempa besar melanda kawasan yang sama.Pusat gempa itu sedalam 35 kilometer dan terletak kira-kira 300 kilometer di timur kepulauan New Caledonia, katanya.Sebarang gelombang tsunami dijangka kurang daripada 0.3 meter, kata Pusat Amaran Tsunami Pasifik dalam kemas kini terbaharunya.Sebelum ini amaran dikeluarkan, kerana ombak itu mungkin sampai ke pulau-pulau Pasifik Fiji, Kiribati, Vanuatu dan Wallis dan Futuna dalam lingkungan 300 kilometer dari pusat gempa.Pada Jumaat, gempa bumi berukuran 7.7 pada skala richter di kawasan yang sama menyebabkan orang ramai berpusu-pusu ke tempat yang lebih tinggi kerana takut dengan ombak besar. Bagaimanapun, amaran tsunami ditarik balik beberapa jam kemudian.- AFP


Presiden Ukraine akan hadir Sidang Kemuncak G7

TOKYO, 20 Mei- Presiden Ukraine Volodymyr Zelenskiy akan menghadiri sidang kemuncak Kumpulan Tujuh (G7) Hiroshima pada Ahad dan mengadakan pertemuan dua hala dengan Perdana Menteri Jepun Fumio Kishida.Perkara itu diumumkan Kementerian Luar Jepun pada Sabtu.Zelenskiy akan mengambil bahagian dalam sesi mengenai keamanan dan keselamatan bersama pemimpin G7 dan negara-negara yang dijemput, menurut kementerian luar.Presiden Ukraine itu dijangka tiba di Hiroshima pada Sabtu, dan mengadakan pertemuan dua hala dengan peserta lain sidang kemuncak G7.- REUTERS


Kebakaran hutan di Sepanyol, lebih 600 orang dipindahkan

HERNAN-PEREZ, 20 Mei- Kebakaran hutan di barat Sepanyol telah merebak dan memusnahkan 19,800 ekar hutan berhampiran sempadan dengan Portugal.Menurut pihak berkuasa, insiden tersebut turut memaksa lebih 600 orang meninggalkan kediaman."Keadaan cuaca yang berangin menyukarkan usaha pihak berkuasa mengawal kebakaran di kawasan hutan di Las Hurdes dan Sierra de Gata di wilayah Extremadura."Penduduk dipindahkan dari tiga perkampungan iaitu Cadalso, Descargamaría dan Robledillo de Gata."Tiga jalan menghubungkan kampung tersebut telah ditutup."Lebih 260 anggota bomba dan 600 anggota tentera telah dikerah untuk memadamkan kebakaran itu," katanya kepada pemberita di sini.Dalam pada itu, Presiden wilayah Extremadura, Guillermo Fernandez Vara berkata musim kering dan sejuk yang luar biasa serta kekurangan taburan hujan di Sepanyol selepas tiga tahun meningkatkan risiko kebakaran hutan.Tahun lalu, kira-kira 493 kebakaran direkodkan memusnahkan 307,000 ekar tanah di negara berkenaan.- REUTERS


India denominasi wang kertas 2,000 rupee

MUMBAI, 20 Mei- India menyatakan pengeluaran dan pengedaran wang kertas tertingginya daripada edaran, kata bank pusat pada Jumaat.Menurut Ahli ekonomi ia merupakan satu langkah yang dikatakan boleh meningkatkan deposit bank pada masa pertumbuhan kredit yang tinggi.Penarikan balik wang kertas 2,000 rupee ($24.5) dikatakan oleh pegawai tertinggi kementerian kewangan, T.V Somanathan, tidak akan menyebabkan gangguan "dalam urusan seharian atau dalam ekonomi." Kebanyakan parti politik India dipercayai menyimpan wang tunai untuk membiayai perbelanjaan kempen pilihan raya yang dikenakan oleh Suruhanjaya Pilihan Raya.Reserve Bank of India (RBI) berkata bukti menunjukkan wang kertas tertinggi itu tidak biasa digunakan untuk urus niaga.Wang kertas itu kekal sah, tambahnya, tetapi orang ramai diminta untuk mendeposit dan menukarnya kepada wang yang lebih kecil menjelang 30 September."Stok wang kertas dalam denominasi lain mencukupi untuk memenuhi keperluan mata wang orang ramai," tambah RBI dalam satu kenyataan.Wang kertas 2,000 rupee itu diperkenalkan pada 2016 selepas kerajaan pimpinan Narendra Modi secara tiba-tiba denominasi wang kertas 500 dan 1000 rupee dalam usaha untuk menghapuskan pemalsuannya.

Rancangan itu terbukti berjaya, namun langkah itu mewujudkan kekurangan tunai mata wang ekonomi dalam edaran mengikut nilai semalaman.Kerajaan mula mengeluarkan wang kertas 500 rupee baharu beberapa hari kemudian, dan menambah wang kertas 2,000 rupee dalam edaran.Bagaimanapun, bank pusat memberi tumpuan mencetak wang kertas 500 rupee dan tidak mencetak wang kertas 2,000 rupee baharu dalam tempoh empat tahun lepas.Pronab Sen, ahli ekonomi dan bekas ketua perangkaan India, menggelar penarikan balik wang kertas tertinggi itu sebagai "satu bentuk demonetisasi yang wajar."Karthik Srinivasan, Naib Presiden Kanan Penarafan Sektor Kewangan di ICRA, berkata kadar pertambahan deposit bank "boleh meningkat sedikit dalam tempoh terdekat"."Ini akan mengurangkan tekanan ke atas kenaikan kadar deposit dalam jangka pendek," tambahnya.Bank-bank India melaporkan pertumbuhan kredit dua angka dalam beberapa bulan kebelakangan ini, walaupun 250 mata asas kadar RBI sejak Mei lalu. Bank-bank meningkatkan deposit pada kadar yang lebih pantas untuk memenuhi permintaan yang semakin meningkat dan mengetatkan kecairan.- REUTERS


Tim Scott optimis jadi Presiden AS kulit hitam pertama Republikan

WASHINGTON, 20 Mei- Senator AS Tim Scott, menyatakan kenyakinan untuk muncul sebagai wakil kulit hitam Republikan pertama menjadi presiden negara Uncle Sam itu, menurut fail Suruhanjaya Pilihan Raya Persekutuan pada Jumaat.Scott, 57 tahun merancang untuk mengadakan pelancaran rasmi kempennya di bandar kelahirannya di North Charleston, South Carolina, pada Isnin.Dia telah menghabiskan beberapa bulan kebelakangan ini melawat negeri-negeri yang dianggap penting untuk mendapatkan momentum awal dalam pertandingan pencalonan Republikan, di mana dia telah menggariskan kepercayaan Kristiannya dan nilai konservatif yang dipelajarinya ketika dibesarkan dalam keluarga miskin.Dia juga telah memainkan perspektif uniknya sebagai satu-satunya bangsa Afrika Amerika di sebelah Republikan Senat AS."Keluarga Amerika sedang kelaparan untuk harapan. Kita perlu mempunyai kepercayaan. Kepercayaan kepada Tuhan, kepercayaan antara satu sama lain, dan kepercayaan kepada Amerika," tweetnya pada Khamis.Scott menyertai bidang yang sedang berkembang dengan harapan untuk mendahului Donald Trump, tetapi dia menghadapi tugas yang sukar dengan tinjauan baru-baru ini menunjukkan sokongannya sekitar dua peratus, purata 54 mata di belakang bekas presiden itu.Calon-calon lain termasuk duta pertama Pertubuhan Bangsa-Bangsa Bersatu Trump Nikki Haley, bekas gabenor South Carolina, serta bekas gabenor Arkansas Asa Hutchinson, usahawan teknologi Vivek Ramaswamy dan hos radio Larry Elder.Saingan terdekat Trump ialah Gabenor Florida Ron DeSantis, yang dijangka melancarkan kempen presidennya sendiri minggu depan.Scott, yang dianggap sebagai salah seorang pengumpul dana Senat yang paling hebat, berkata bulan lalu dia mempunyai AS$22 juta dalam akaun kempen Senatnya dan melancarkan pembelian iklan AS$6 juta di Iowa dan New Hampshire.-AFP


Biden sokong hantar jet pejuang canggih ke Ukraine

(Joe Biden menandatangani buku pelawat semasa beliau melawat Taman Memorial Keamanan sebagai sebahagian daripada Sidang Kemuncak Pemimpin G7 di Hiroshima/AFP)

WASHINGTON, 20 Mei- Presiden Amerika Syarikat, Joe Biden memberitahu pemimpin G7 bahawa Washington akan menyokong penghantaran pesawat perang canggih termasuk F-16 ke Ukraine dan usaha melatih juruterbang Kiev, kata seorang pegawai kanan White House.Biden berkata AS "akan menyokong usaha bersama dengan sekutu dan rakan kongsi kami untuk melatih juruterbang Ukraine mengendalikan pesawat pejuang generasi keempat, termasuk F-16, bagi mengukuhkan dan meningkatkan lagi keupayaan Tentera Udara Ukraine," menurut pegawai itu."Memandangkan latihan berlangsung dalam beberapa bulan akan datang, gabungan negara kita yang mengambil bahagian dalam usaha ini akan memutuskan bila sebenarnya untuk menyediakan jet, berapa banyak yang akan kami sediakan, dan siapa yang akan menyediakannya."Tindakan AS itu menandakan satu kejayaan besar untuk Kiev, yang telah berulang kali mendorong penyokong Baratnya agar bersetuju untuk menyediakan jet berteknologi tinggi ketika ia berjuang untuk menangkis pencerobohan Rusia.Presiden Ukraine, Volodymyr Zelensky yang akan bertemu Biden semasa sidang kemuncak G7 di Jepun memuji langkah itu sebagai "keputusan bersejarah," sambil menambah bahawa beliau berharap dapat membincangkan pelaksanaan praktikal rancangan itu di Hiroshima. -AFP


Beri maklumat sulit kepada ketua Proud Boys, pegawai polis didakwa

WASHINGTON, 20 Mei- Ketua unit perisikan jabatan polis Washington, berdepan tuduhan jenayah selepas didakwa memberi maklumat sulit kepada ketua kumpulan Proud Boys mengenai waran tangkap dan membocorkan maklumat penguatkuasaan undang-undang lain.Jabatan Kehakiman A.S. berkata, "Leftenan Jabatan Polis Metropolitan Shane Lamond memberi maklumat sulit kepada ketua Proud Boys Enrique Tarrio tentang siasatan ke atas pembakaran sepanduk 'Black Lives Matter' pada 2020 yang dicuri dari sebuah gereja di ibu negara A.S. dan kemudian memberitahunya bahawa dia menghadapi penahanan berikutan perkara itu."Lamond, juga membuat kenyataan palsu dan mengelirukan kepada pegawai penguatkuasa undang-undang persekutuan tentang komunikasinya dengan Tarrio, kata Jabatan Kehakiman.Mahkamah persekutuan mendakwa Lamond, yang ditangkap pada hari Jumaat, atas satu pertuduhan menghalang keadilan dan tiga pertuduhan kerana membuat kenyataan palsu. Dia berdepan hukuman penjara maksimum 30 tahun.Jabatan polis berkata Lamond, yang telah bekerja untuk pasukan itu selama 24 tahun, diberikan cuti pada Februari 2022 kerana terlibat dalam siasatan A.S.Peguamnya, Mark Schamel, berkata dalam satu kenyataan bahawa tugas Lamond "memerlukan hubungan dengan kumpulan pelampau yang cuba menjejaskan demokrasi pada 6 Januari, namun dia tidak pernah menyokong pandangan mereka." Schamel berkata perbicaraan mengenai dakwaan itu "dikenakan secara tidak adil."Menurut dakwaan, Lamond dan Tarrio sentiasa berhubung sejak 2019. Pendakwa raya mendedahkan komunikasi antara kedua-duanya termasuk pertukaran teks selepas pilihan raya presiden 2020, antara Joe Biden dan Presiden Donald Trump ketika itu.Lamond menulis, "Hai, berita sedih hari ini. Kamu semua merancang apa sahaja.""Ya," jawab Tarrio.Tarrio mengaku bersalah atas tuduhan dalam kes sepanduk Black Lives dan pada 2021 dijatuhi hukuman penjara lima bulan.Hakim dalam kes berasingan bulan ini mensabitkan Tarrio dan ahli Proud Boys yang lain atas konspirasi menghasut yang melibatkan serangan 6 Januari 2021, ke atas Capitol A.S. oleh penyokong Trump.- REUTERS

(Ketua Proud Boys Enrique, Tarrio bercakap kepada media/REUTERS)


Cuaca panas, 12 taman rekreasi ditutup di Kanada

MONTREAL, 20 Mei- Sebanyak 12 taman rekreasi ditutup pihak berkuasa wilayah Alberta sebagai langkah berjaga-jaga berikutan cuaca panas dan kering yang mencetuskan banyak kejadian kebakaran hutan di Kanada.Agensi Pengurusan Kecemasan Alberta, Colin Blair berkata pihaknya terpaksa menutup kesemua taman itu, bimbang kebakaran baharu di kawasan terbabit."Alberta telah mengisytiharkan darurat dan meminta bantuan negara luar."Beribu-ribu orang dipindahkan sejak awal bulan lalu dan lebih 800,000 hektar hutan musnah dalam kebakaran terbabit."Sebanyak 94 kebakaran aktif direkodkan dengan 26 daripadanya disenaraikan sebagai di luar kawalan."Keadaan juga teruk di negara jiran British Columbia dengan 22 kebakaran di luar kawalan dan berpuluh-puluh arahan pemindahan dikeluarkan," katanya kepada pemberita di sini.Tambahnya, penduduk Alberta diminta kekal berwaspada dan mengikuti perkembangan terkini mengenai situasi kebakaran di seluruh wilayah tersebut.Angin kencang dan cuaca panas diramal berterusan. - AFP


Kebakaran hutan di barat Sepanyol, 550 penduduk dipindahkan

MADRID, 19 Mei-Kebakaran hutan di barat Sepanyol, Extremadura telah merebak dan memusnahkan 3,700 ekar kawasan dan memaksa kira-kira 500 penduduk meninggalkan kediaman.Keadaan cuaca yang berangin menyukarkan usaha pihak berkuasa untuk mengawal kebakaran kata perkhidmatan kecemasan pada Jumaat."Tiupan angin yang kuat menyukarkan usaha pemadaman", kata Komander pasukan tentera unit kecemasan, David Barona kepada stesen televisyen, Channel 24H." Kepulan asap yang merebak sangat cepat pada altitud rendah menyukarkan aset udara untuk masuk ke kawasan berkenaan", kata Barona lagi.Seramai 250 orang anggota bomba dikerahkan bagi aktiviti pemadaman api di sebuah kawasan, Pinofranqueado yang terletak di wilayah Caceres berhampiran sempadan Portugal.Pihak berkuasa Sepanyol telah mengarahkan pemindahan penduduk seramai 550 orang di beberapa perkampungan seperti Cadalso, Descargamaría dan Robledillo de Gata.Pihak berkuasa percaya kebakaran tersebut dimulakan dengan sengaja."Ia merupakan serangan yang sangat besar terhadap tumbuh-tumbuhan dan kawasan itu," kata ketua perkhidmatan kecemasan Extremadura Nieves Villar kepada pemberita. Musim kering dan sejuk yang luar biasa serta kekurangan taburan hujan di Sepanyol selepas tiga tahun meningkatkan risiko kebakaran hutan.Tahun lalu, kira-kira 493 kebakaran direkodkan memusnahkan 307,000 ekar tanah di negara berkenaan menurut Sistem Maklumat Kebakaran Hutan Eropah.-REUTERS


Tentera Laut India berjaya mengesan kapal nelayan China karam di Lautan Hindi

(Anggota penyelamat mencari anak kapal yang masih hilang/REUTERS)

NEW DELHI, 20 Mei- Tentera Laut India memaklumkan bahawa mereka telah mengesan sebuah kapal nelayan China yang karam di Lautan Hindi awal minggu ini.Seramai 39 anak kapal dipercayai berada dalam berada dalam kapal tersebut.Kapal nelayan laut dalam "Lupeng Yuanyu 028", milik Penglai Jinglu Fishery Co Ltd yang berpangkalan di wilayah Shandong, karam pada awal pagi Selasa lalu.Pihak Tentera Laut India menerusi kenyataan memberitahu Pesawat P8I Tentera Laut India telah melakukan operasi pencarian secara menyeluruh di kawasan itu dan menemui kapal nelayan yang terbalik pada 18 Mei lalu.

"Kedudukan bot yang terbalik itu dimaklumkan kepada Tentera Laut China. Selepas itu, P8I juga melihat bot penyelamat kapal nelayan", menurut kenyataan itu.Tambah kenyataan itu, Tentera laut India bersiap sedia untuk memberikan sebarang bantuan tambahan kepada usaha mencari dan menyelamat yang sedang dijalankan.Media kerajaan China melaporkan bahawa 39 orang yang berada di dalam kapal itu terdiri daripada 17 anak kapal China, 17 warga Indonesia dan lima dari Filipina di khuatiri hilang.Sementara itu, Presiden China Xi Jinping telah mengarahkan semua usaha dilakukan untuk mencari mangsa yang terselamat.Pusat Mencari dan Menyelamat Maritim China telah memaklumkan insiden itu kepada negara berkaitan.Kementerian Luar telah memaklumkan operasinya kepada Australia, Sri Lanka, Maldives, Indonesia, Filipina dan negara lain bagi menyelaras operasi mencari dan menyelamat.-REUTERS


Taufan Mocha: Angka korban cecah 145 orang

YANGON, 19 Mei-Angka korban akibat Taufan Mocha di Myanmar meningkat kepada 145 orang.Junta tentera negara itu dalam satu kenyataan pada Jumaat berkata kebanyakan korban taufan berkenaan adalah daripada kaum minoriti Rohingya.Taufan Mocha membawa hujan lebat dan angin berkelajuan 195 kilometer sejam ke Myanmar dan negara jiran, Bangladesh pada Ahad, meruntuhkan bangunan dan menjadikan jalan menjadi sungai.Ribut itu yang paling kuat melanda kedua-dua negara dalam tempoh lebih sedekad merosakkan perkampungan, menumbangkan pokok dan memutuskan komunikasi di kebanyakan negeri Rakhine.Wilayah Rakhine merupakan tempat tinggal kepada ratusan ribu warga Rohingya yang tinggal di kem-kem pemindahan berikutan konflik etnik selama berdekad-dekad."Secara keseluruhannya, seramai 145 penduduk tempatan terbunuh semasa taufan itu."Ia termasuk empat askar, 24 penduduk tempatan dan 117 Bengalis, merujuk kepada kaum Rohingya" kata kenyataan itu.Kaum Rohingya yang dianggap sebagai penceroboh dari Bangladesh telah dinafikan hak kewarganegaraan dan akses kepada penjagaan kesihatan oleh pihak junta tentera Myanmar selain memerlukan kebenaran untuk keluar daerah yang berada luar negeri mereka.Sementara itu, Pihak berkuasa Bangladesh berkata tiada seorang pun rakyatnya yang terkorban akibat taufan tersebut yang melepasi berhampiran kem pelarian yang luas yang menempatkan hampir satu juta pelarian Rohingya yang melarikan diri daripada tindakan keras tentera Myanmar pada 2017.-AFP